text:
Óðinshani (lat: Turdus musicus L; da. Vindrossel). Um várið, tá ið sólin hækkast á himli, so dagarnir leingjast, og veðrið verður lýggjari, tá koma nógvir fuglar heim aftur, sum flýddu burtur undan tí kalda vetri.
Ein teirra er óðinshanin. Eftir mariumessu1) síggja vit hann í bønum, eyðkendur av einum stórum reyðum liti á síðuni niðan fyri veingin, og av einari bleikgulari striku yvir eyganum. Bringan er gullig, tætt sett við stórum morlittum blettum; búkurin er hvítur og hevur færri blettir; annars er hann mest brúnur. Til støddar er hann nakað sum stari og hevur longri vel.
Fyrst síggjast teir einstakir ella fáir saman, seinni í flokkum so stórir sum staraflokkar. Helst eru teir á nýtaðaðum svørði, tí har er mest av ormi, sum teir liva av hesa ársins tíð. Raka teir við ein stóran urtagarð við trøum í, tá verða teir fegnir, tí óðinshanin er skógarfuglur og føðir seg um summarið av berum og fræ. Er veðrið gott, so láta og syngja teir, og vakurt er mál teirra; men er flokkurin stórur, og allir royna, hvør harðast kann syngja, verður tað sovorðin gangur, at oyrur okkara illa tola tað. Nógv fagrari ljóðar songur teirra ta tíðina, tá ið teir setast í búgv og hava ungar. Men tað hoyra vit einki til; um halvarðsøku2) leitar hann hiðani og norður til Íslands. Har reiðrast hann í skógum og frøir fólkið við songi sínum. — Nú ið teir niðursettu skógirnir við Havnina og í Hoydølum eru uppvaksnir, hava nakrir fáir átt har. Eggini eru grøn við brúnum blettum. — Um heystið koma teir aftur. Men tá steðga teir lítið her; flestallir halda leiðina fram til Suðureuropa.
1) Mariumessa um várið er 25. mars.
2) Halvarðsøka 15. mai.
Úr: Mikkjal á Ryggi: Fuglabókin, Dýralæra II. 1951.


c: text/html

text:
Tummas T er ávegis til Tvøroyrar við makreli
Vinna10-01-2017 - 17:02 - Tóri Nielsen
Tummas T er í løtuni ávegis til Tvøroyarar, har teir skulu landað makrel til Vardan Pelagic, skipið verður har um nátturða tíð í kvøld.
Vit tosaðu umborð fyri løtu síðani, og av Tummas T verður sagt, at teir hava 1100 tons umborð av makreli. Miðalstøddin á makrelinum liggur um 360 gramm, og hava teir roynt við Hetland.
Tummas T sleppir framat tá ið liðugt er at landa Trónda í Gøtu, tað verður á middegi í morgin.
Les eisini: Finnur Fríði kom á Fuglafjørð í nátt.

robotstxt: allowed

filter: keep


text:
Bílegg minibarr áðrenn fráferð fyri einans úr kr. 89
Bert galdandi í kømrum við vindeyga
Køliskápið, sum er í hesum kømrum, er nú gjørt um til minibarr. Tú fær ymsar leskidrykkir, vín, øl & snacks við í tilkeypinum. Um minibarr ikki er bíløgd, er køliskápið afturlatið.
Til ber at velja ímillum minibarr við ella uttan alkohol. Sí innihaldið niðanfyri.
Minibarr í luksuskømrunum og Suituni er íroknað prísinum. Hon inniheldur: 2 sodavatn, 2 øl, 2 vatn og 1 pk chips (lítil pakki), 1 twix/mars/snickers. Fyrivarni verður tikið fyri broytingum í vøruúrvalinum.
Um tú ferðast á Cruise, so verður minibarrin bert fylt upp einaferð á túrinum, og tað er við fráferð.


text:
Heimsins ríkastu fólk
Listi yvir heimsins ríkastu fólk, seinast dagført í 2014. Tíðarskeiðið 1995 til 2007 var stovnarin av Microsoft, Bill Gates, heimsins ríkasti persónur.
Í Føroyum var fyri fyrstu ferð milliardingar skrásettir í september 2014, tá ið Regin Jacobsen, stjóri á Bakkafrost, og mamma hansara, Oddvør Jacobsen, áttu partabrøv, sum tilsamans vóru verd meira enn 1,1 milliard krónur.[1]
Heimsins ríkastu fólk í 2014[rætta | rætta wikitekst]
Sambært yvirlitinum hjá Forbes ið viðlíkaheldur topp-10 listan yvir heimsins ríkastu persónar, so sær listin í løtuni (des. 2014) soleiðis út:[2]


text:
Janus á Húsagarði er føddur í Tórshavn 13. desember 1975.
Hann hevur teknað, síðan hann var smádrongur. Tað veit hann, tí hann ein dagin hitti ein, hann gekk í barnagarði saman við, sum spurdi hann, um hann framvegis teknaði líka nógv.
Tá ið Janus var liðugur at ganga í skúla, arbeiddi hann umborð á Norrønu í seks ár ella rættari í seks summur, tí um veturin fjakkaði hann serliga í Asia. Á fjakkaraferðunum hevur hann teknað alla staðni, hann kom fram, og fekk nógvan íblástur, haðani hann ferðaðist.
Síðani hevur Janus lært til snikkara og hevur búð úti á bygd í Føroyum í nógv ár, men er nú fluttur til Havnar.
Janus arbeiðir nú sum snikkari, men brúkar nógv av sínum fríløtum at tekna. Dreymurin er at kunna brúka enn meira tíð uppá at tekna, mála, dreya og telgja trælutir.
Útgávur:
2008 Ferðin hjá Mosamollis
2010 Ferðin hjá Mosalisu
2015 Vættrajól
Umrøða:
Eilen Anthonussen: Føroyska trøllið Mosamollis. Dimma 8. september 2008
Marianne von Baumgarten: Opsis Salong. Opsis Kalopsis nr 4 2010
Heimasíða:


text:
Sum hjørtur tráar eftir rennandi áum, so tráar mín sál eftir tær, o Gud!
Sál mín tystir eftir Gudi, eftir tí livandi Gudi. Nær skal eg koma og skoða Guds ásjón? Mín grátur er vorðin føði mín um dagar og nætur, tí at teir allan dagin við meg siga: «Hvar er Gud tín?»
Tá ið eg hugsi um tað, má eg oysa út mína sál av sorg, hvussu eg gekk í mannatrongd á ferðum til Guds hús við gleði og fagnaðarsongi, við miklum hátíðarrómi.
Hví ert tú, sál mín, stúrin og bylgist so stórum í mær? Bíða eftir Gudi, tí aftur enn skal eg honum lova, ásjónar frelsu mínar og mínum Gudi. Mín sál er stúrin, mín Gud, tí kemur mær teg í huga burturi frá Jórdans landi og Hermon, frá Mizars fjalli.
Vatnflóð rópar til vatnflóð við duni av fossum tínum. Allir tínir sjógvar og aldur bróta inn yvir meg. Á degi sendir Harrin miskunn sína, á nátt er hans songur hjá mær, ein bøn til lívs míns Guds.
Við Gud, mín klett, eg má siga: «Hví hevur tú meg gloymt? Hví skal eg sorgarklæddur ganga, av fíggindum kúgaður?» Sum eitur í beinum mínum er háðin av fíggindum mínum, tá teir allan dagin við meg siga: «Hvar er Gud tín?»
Hví ert tú, sál mín, stúrin og bylgist so stórum í mær? Bíða eftir Gudi, tí aftur enn skal eg honum lova, ásjónar frelsu mínar og mínum Gudi.
Til songmeistarans; ein maskil; av Kora sonum.
Sálmur 42
______________________________________________________________________________________________________________________________________________
Lagt út: Ásbjørn Jacobsen


text:
Tveir av spurningunum snúðu seg um eitt slag av lívsgóðsku.
Tað vóru spurningarnar um frítíðarbústað og um bátur var tøkur hjá húskinum. Hetta vóru ikki spurningar um, hvussu nógv húski áttu frítíðarhús ella bát, men hvussu nógv høvdu møguleikan at nýta frítíðarhús ella bát. Tað vil siga, at onkur í húskinum hevði møguleikan at fara í summarhús ella fara ein túr á flot.
Og her eitt sindur á muni á húskisinntøkunum hjá teimum, sum hava frítíðarbústað tøkan og teimum sum hava bát tøkan.
Fyrst ber til at staðfesta, at ein stórur meiriluti - 78% - av øllum húskjum hava onkran frítíðarbústað tøkan at nýta. Tey flestu hava í Føroyum, men fleiri eru eisini, sum hava frítíðarbústað uttanlands.
Verður hugt nærri eftir, hvørji húski tað eru, sum hava frítíðarbústað tøkan, so er ikki soleiðis, at tey við størstu húskisinntøkuni oftari hava summarhús tøkt. Her sæst, at tað eru húskini við teimum lægstu inntøkunum, sum oftast hava frítíðarhús tøk. Nærri greining vísir eisini, at tað eru húski hjá einstaklingum, sum í mestan mun, hava frítíðarbústað tøkan.
Støðan við tøkum bátum hjá húskjunum er eitt sindur øðrvísi. 70% av húskjunum siga, at tey ikki hava bát tøkan at nýta. Og hesin spurningurin sigur heldur ikki, hvussu nógv húski eiga bát, men hvussu nógv hava møguleikan at fara ein túr á flot.
Svarini upp á spurning um tøkan bát skilja seg frá teimum um tøkan frítíðarbústað. Tó er eitt felags fyri bæði evnini: stórur partur av teimum við ongari húskisinntøku hava bæði frítíðarbústað og bát tøkan – tó ber ikki til her at siga, um talan er um somu húski.
Men annars er gongdin ein onnur. Her er greitt samband millum, at jú størri tøka inntøkan í húskjunum er, tess størri partur av teimum húskjunum hava bát tøkan. Júst umvent av støðuni við tøkum frítíðarbústaði.


text:
Nú er bara ein filmur eftir á ársskránni hjá Filmsfelagnum. Tað er svenski filmurin ”The Square”, sum Ruben Östlund (f. 1974) fekk gullvirðislønina fyri í Cannes í summar. Hetta er ein provokerandi filmur um list og hvør ger av, hvat er list. Filmurin, sum hevur elvt til nógv kjak, verður sýndur í Filmsfelagnum mikudagin 29. november kl 20, tá Solveig Hanusardóttir Olsen fer at innleiða sýningina. Solveig er savnsumsjónarfólk á Listasavninum.
Í nýggja árinum bjóðar Filmsfelagið til feska satiru longu 3. januar. Tað er bretski filmurin ”The Death of Stalin”, sum skotski leikstjórin Armando Iannucci hevur gjørt við kendum leikarum sum Steve Buscemi og Michael Palin frá Monty Python. Iannucci, sum er føddur í Glasgow í 1963, hevur fyrr gjørt Oscartilnevnda filmin "In the Loop" (2010).
Besti filmur úr Russlandi
17. januar í 2018 fer Filmsfelagið at vísa nýggjasti filmin hjá kendasta russiska leikstjóranum beint nú, Andrey Zvyagintsev (f. 1964). Enska heitið er ”Loveless”, í Noregi er heitið ”Savnet” og russiska heitið er ”HeлюбoBb” og ”Nelyubov”. Filmurin hevur vunnið fleiri týðandi virðislønir, m.a. dómsnevndarvirðislønina í Cannes í summar, og er kosin besti filmur á London Film Festival og á samsvarandi filmstevnuni í Munchen.
Filmsfelagið hevur fyrr sýnt Oscartilnevnda filmin ”Leviathan” (Zvyagintsev 2014), tá ljósið fór í biografinum og úti um alt landið. Kanska hin mest minnisverda sýning í søgu felagsins.
Feministiska Lady Macbeth
Longu innan januar er úti, hevur Filmsfelagið eftir ætlan sýnt tríggjar filmar. Triðji filmurin í januar er bretski ”Lady Macbeth”, sum William Oldroyd hevur leikstjórnað, uttan at lesa Shakespeare. Hon, Lady Macbeth, verður sýnd mikudagin 31. januar kl 20.
- Hugsa tær, at Alfred Hitchcock gjørdi film úr "Wuthering Heights".
Soleiðis skrivar og hugleiðir ummælarin hjá IndieWire, og sipar til henda nýggja filmin “Lady Macbeth”, sum byggir á bókina hjá russiska Nikolai Leskov (1831-1895), sum kom í 1865 og fekk enska heitið "Lady Macbeth of Mtsensk District".
Sýningar í Filmsfelagnum eru annan hvønn mikudag, eru almennar og krevja ikki limaskap.
Væl møtt!


text:
Orð: Hans Andrias Djurhuus
Lag: Peter Alberg
1. Eg saðlaði mær ein hvítan hest – móti vári –
so reið eg tær leiðir, sum eg kendi best.
Fagurt skein sólin, mær vindurin streyk gjøgnum hárið.
2. Døggin hekk grasi og urtum á – móti vári –
men hvar eg mær vendi, og hvat ið eg sá,
hitti meg longsilin, mær hevði fylgt alt árið.
3. Var eg í borgum í veitslunnarhøll – móti vári –
og reið eg mær fram yvir várskrýddan vøll,
kendi eg nerva meg longsil – so djúpt bar eg sárið.
4. Sum nú mín vandi sigrandi var – móti vári –
tá møtti so føgur ein ungmoy mær.
Hana eg kysti á varrar og kysti á hárið.
5. Tá fyrsta skilti eg vársins lag, – nú tað várar –
mín gangari rann, meðan fróur eg kvað:
Gloymdar so eru tær kenslurnar tungar og sárar.
6. So fróur eg ríði mín fljóta hest – fram í várið –
hon fylgdi mær, moyggin, ið mær unnar best.
Bjart skínur sól, okkum vindurin fer gjøgnum hárið.


text:
Karl Bruckner var føddur og vaks upp í Wien í Eysturríki. Hann var útbúgvin mekanikari og ferðaðist víða um í heiminum.
Í 1946 fór hann undir at skriva. Hann skrivaði serliga fyri børn og ung og verður í Eysturríki mettur sum ein av týdningamestu høvundunum á sínum øki. Hansara hjartamál vóru friður, altjóða vinalag og sosialt rættvísi – hesi evni speglast aftur í hansara bókum. Hann vann sær stóra viðurkenning fyri síni ritverk og fekk nógvar virðislønir. Bókin um Sadako er útgivin í 122 londum og týdd til 22 ymisk mál.


text:
10.10.08
Megin í listini
Inger Smærup Sørensen signerar bókina "Livandi list" í bókasøluni Rit og Rák í SMS í dag. Niðast sæst málningurin á bls. 175 (Myndir: Birgir Kruse)
Myndlist er ein blómandi listagrein. Soleiðis hevur leingi verið. Í hvussu er síðani Niels Kruse og teir fóru at mála fyri hundrað árum síðani. Men virðingin fyri listini, samstarvið millum útinnandi listafólk, stuðlar og fyriskiparar hevur ikki altíð verið gott.
Brøðurnir Torbjørn og Hans Pauli Olsen tykjast órørdir av hesum rákum, íðum og rembingum. Í nýkomnu bókini Livandi list nemur høvundurin, ið er listfrøðingur, við henda veruleika á blaðsíðu 174. Hetta er júst í sambandi við Torbjørn Olsen og list hansara.
Og guðsdoy sum eg eri samdur við henni. Serliga tá hon, við støði í málningin Torbjørns, peikar á megina í einum málningi. Styrkin í litunum, tað viðkvæma í litunum og í teimum pinkalítlu skiftunum millum litir, sum málningurin betur enn nøkur onnur listagrein megnar at vísa. Megin er eisini í tí tóma rúminum, sum er at síggja tey støð, har løriftið er órørt, har rúmið knappliga gerst undarligt, uppbýtt, ambivalent, og tað er í linjuni, sum ta einu løtuna er dynamisk og tykist at liva sítt egna lív og í eini aðrari løtu er konstruktiv og byggir upp rationell skap og rúm.
Fín bók, so far. Serliga tí at eg í gongini heima havi hangandi stóra málningin Útsýni (2006) eftir Torbjørn Olsen. Hann er endurgivin á blaðsíðu 175 í bókini. Sera stoltur at eiga eitt tílíkt virðisbræv í livandi føroyskari list. Godt gået, Inger!


text:
Abbi mín á Glyvrum átti nøkur partabrøv í Sjóvinnubankanum, Skipafelagnum Føroyar og í Thorshavns Mælkeforsyning & Margarinefabrik. Hetta var tíðin í lopinum frá einum samfelag til eitt annað – kósin var sett ímóti einum hægri menningarstigi. Fyri at røkka málinum mátti laðast vinnuligt og fíggjarligt undirstøðukervi. Úr Ríkiskassa fekst onki, Landskassin var eitt eiti og kommunurnar putlaðust við eitthvørt smávegis - og livdu fyri tað mesta frá hondini í munnin. Tí vóru tað einstaklingar sum í byrjanini mentu infrastrukturin, - eftir egnum tørvi fyrst og fremst. Tey, sum áttu Mjólkaforsýningina, høvdu brúk fyri mjólkini hjá bóndum í Sundalagnum og innan av Skálafjørðinum, og mjólkin skuldi flytast sjóvegis, annar møguleiki fanst ikki, tí útvegaði felagið sær skip til endamálið. Ruth, Trónd, Sigmund, Ternuna og Trónd.
Hendan farleið knýtti Skálafjørðin og Havnina saman, nógvur kennskapur kom í av hesum eisini, og hetta er meginorsøkin til tankan um Tangafjarðartunnilin. Nú gerst hetta alt eitt samfelt miðstaðarøki, har tangar á vagnum flyta mjólkina undirsjóvar til sjálvan metropolin. Í afturhvarvinum var hetta ein hugnalig tíð, og man kennir seg aftur í hesum manninum í stuttu søguni, Íkoma á eystaru bryggju, sum stendur og bíðar eftir mjólkarbátinum. Carli skrivar: ”Og langt um leingi kom hann. Mjólkarbáturin. Ternan. Támað av døggini á brillugløsunum larraði hon inn um molan, rómalitt omandeks og grøn um skrokkin.” Um somu tíð sum Føroya landsstýrið smíðaði eina suðuroyarferju á Tórshavnar Skipasmiðju, ið als ikki tók hædd fyri vaksandi akstrinum og akfarsmeinginum í Føroyum, kollveltu teir á Mjólkaforsýningini undirstøðukervið við keypinum av lutfalsliga nýggju bilferjuni Tróndi úr Noreg, og sigur hetta nakað um kveiking og framlopshugsan teirra, ið stjórnaðu hesi fyritøku. Carl Jóhan Jensen er komin undan hesum slagnum, men hansara framlop dagaðu undan í øðrum høpi, minst líka neyðug, - á skaldskaparmótinum og sum munadygg skorða í málsligum strevi.
Føðingardagsbarnið Carli er tvey ár yngri enn eg, tað er langt lop í tannárum, hann hevur verið lítið meiri enn fermdur, táið vit sum 16 ára gamlir bygdaungdómar hertóku byltingarbráðpannuna í Hoydølum. Í kjalarslóðini av ungdómsuppreistrinum víða um lond, hildu mong, at einasti studentaskúlin í landinum var vorðin ein frístaður, eitt føroyskt Christiania, har alt bar til. Anarki, humbukk og letigongd, ein klekingardepil til Tjóðveldi ella tað sum verri var – cellur uttari á vinstraveinginum. Speisama avsvørjanin, the special case of allegory, til hetta nýggja slendrianið og laissez-faire huglagið, í kenslureiðrinum í Dalinum fagra, speglast aftur í Hampamanninum, yrktur til lagið "Okie From Muskogee" hjá Merle Haggard: ”Eg eri hvørki kommunistur ella provo, eg brúki Dimmu ei sum skoynisopp, eg blaki ei við borðiskum á tingi, og tá tey roykja hash, eg sigi stopp.” Onkur javnaldur á bygd hevur seinri sagt mær, at tað vóru foreldur, sum ráddu børnum sínum frá at hava nakað við okkum at gera, - politiska løðingin var ov sterk og atburðurin sjáldsamari enn gott var. Rákið lá í lotinum, men Erik Petersen, Christian Haraldsen og Arnbjørn Mortensen og ikki minst generalarnir á Kostdeildini, mundu hava tak á nýggju øðini, men mýtur hava tað við at spretta úr broytingartíðum og gott tað sama. Verðsins endi kom nú heldur ikki burturúr hesum, og vit síggja hesi somu andlitini, nakað eld, á ymsum rókum í samfelagnum. Eisini tey komu at byggja landið, tjóðina, sum nú er betri fyri enn nakrantíð.
Hetta man vera tíðin, tá Carli fer at kvaklast, kveikjast og kemur í tilviting. Hevði so dánt hoyrt um hann, vitsti at hann búði nakað nær hjá skyldfólkunum á Tinghúsvegnum, og hann var somikið virdur sum hermaður, tá hesir lógu í stríði við dreingir í øðrum býlingum, at frægast var at halda seg innanduraðan, táið frumborni meiaríalvin kom stútandi um húsahornini við heimagjørdum svørði í hond. Longu tá sást, at eimur fór at koma úr eldi, sprotin til eina framtíðar guerillero á onkrum móti. Altíð í broddi fylkingar, støkkin, ja, so morðgíriga áleypandi, at sjálvt vinmenninir, teir sum akslaðu skinn við hann, loytnantarnir, ræddust hansara eirindaloysi. Onkur helt fyri, at var hann í Petrograd, Peking ella í Havanna, táið reyðu herfylkingarnar tóku ræðið, hevði hann ivaleyst verið commandanturin, sum skipaði fyri á avrættingarpelotongunum, táið kontrarevolutioneru spírarnir fingu banahøgg, fyri at byltingarnar skuldu eydnast og grundfestast.
Klassiska andsøgnin ímillum ættarlið kom eisini undan kavi í førinum hjá føðingardagsbarninum. Vanahugsanin um at bóndasonurin gjørdist bóndi, at skiparasonurin gjørdist skipari og at kennarasonurin gjørdist kennari man eisini hava borið við hjá teimum, sum varaðu av Meiarínum. Eftir at hava gingið realskúlan í heimbýnum, liggur leiðin í landsuður, har fýrurin so spakuliga skuldi snikkast og modelerast til komandi stórar uppgávur á Sorø Akademi. Hendan var tíðin, tá lítið var av peningi var millum fólk, og ungdómar, í lestrarørindum í Danmørk og uttansyndis annars, komu ikki í tíð og ótíð heim á klettarnar, tað vóru ráðini ikki til. Øðrvísi var við Carli, hann ferðaðist ímillum lond, táið hildið var heystfrí, jólafrí, páskafrí og summarfrí. Við skipum hjá DFDS og Skipafelagnum. Mikkjal Helmsdal hugleiddi um hesa tíðina í eini føðingardagsveitslu fyri árum síðani. Tað var hetjumóttøka hvørja ferð Carli kom oman í gjøgnum landgangin úti á Kongabrúnni. Tað fyrsta heystið var ikki hent so nógv meiri enn tað, at ullin um skallan var farin at síðkast. Men á jólum sóust longu konturarnir av einum ungum manni, sum ætlaði aðra leið enn hana, sum onnur høvdu ryðja. Hann var nú balstýrnari enn væntað. Hárið lá niður á akslarnar og habitturin var skiftur út við ein meiri nonchalantan stíl. Kortini sat hann við endan á borðinum heima við hús, tá fyrsta máltíðin skuldi skaffast. Stjórin in spe. Glæman úr ljósakrúnunum stóð frá upprankaða kongaliga porseleninum og silvurbestikkinum, og tá mamman hugfarslig spurdi hvussu honum dámdi, kom svarið prompte: ”Mamma, hesar tallerkarnar, og skeiðirnar við, hava vit stolið frá arbeiðaraklassanum.” Tá hon seinri dittaði sær at spyrja, um hann gekk í kirkju og á møti í Sorø, var hann uppaftur meiri kontantur: ”Mamma, Guð er deyður.” Hetta var fráboðanin um, at hann spakuliga flutti seg frá einum ítøkiligum bíðandi stjórastarvi til heimspekina, yrkingina og skaldskapin. Hann var farin undir at lesa Marx og Nietzsche.
Í Hoydalstíðini frekventeraðu vit dagliga Konditaríið hjá Frants, - á Káta Horninum. Eitt sjáldsamt og kveikjandi huglag aftur við napoléonskøkunum og fryntligu servitricunum. Í sjómansskúlatíðini vóru vit ikki so tíðum har, men tað kom meiri enn so fyri, og umframt bestuborgararnar við borðið í útsynningshorninum, sást alt meiri til ein ungan mann undir hatti við breiðum skugga. Hetta var ikki vanlig sjón – maður undir Stetson hatti. Fyri hetta høvdu bara menn sum Hans Andrias Djurhuus og Hvannasundsbrøðurnir hættað sær at gingið í slíkum stási. Onkur segði, at fýrurin var blaðmaður á 14. September, og at hann hevði ætlanir um at fara í kensluørindum til Íslands. Hetta var tíðin, táið redaktiónin á Bryggjubakka fekst við Wurmbrand og onnur stórmál, orðið var frítt, og tað kundi fáa øði í onkran, sum helt seg vera nærri skyldan við Várharra enn onkur annar. Fjúrtandi og Tjóðveldisflokkurin vórðu ákærdir fyri at vera guðleysir, og aðrir flokkar og bløð hildu seg kunna ognartaka Skaparan og verk hansara. Maðurin undir breiða skugganum var á ferð, og stevndi við beinari kós ímóti øllum øðrum enn tí, sum ætlað varð. Ella sum onnur høvdu ætlað honum. Ein ávísur kontroversialitetur hómast, og eitt skald og skrivandi maður búnast í hesum árum, táið hann nemur sær málsliga frøði og føði í Íslandi og á Fróðskaparsetrinum. Ivaleyst er valið tilvitað. Í mun til samtíðarmenninar – ímillum frægu skald tjóðarinnar – Jóanes Nielsen og Tórodd Poulsen – sum komu av skipsdekkum og úr grótbrotum – var leiðin meiri akademisk. Hetta gav honum ein málsligan førleika, ið er so unikkur, at hann í grundini tilevnaði sítt egna mál. Í so máta er hann líkur skálvíkinginum Kristiani Osvald Viderø, ið smíðaði sær eitt mál, sum hann treivst í, og eg havi varðhugan av, at tað sama er galdandi fyri Carl Jóhan, hóast mál teirra als ikki líkjast. Teir ynsktu bara at húsast í sínum egna málsliga universi. Hvat lesarin hugsaði ella metti um hetta, løgdu teir líka í, teir søktu javnvágina í sær sjálvum og funnu hana.
Longu í fyrstu útgávuni sæst, at maðurin fremur nýbrot. At okkurt serligt er ávegis. Síðani kemur alt sum perlur á snóri: Yrkingar (1977), Skríggj (1982), Rúm (1995), Tímar og rek (1997), Mentir og mentaskapur (2000), Ó – Søgur um djevulskap (2005), September í bjørkum sum kanska eru bláar (2006), Eg síggi teg betur í myrkri (2014), Bókin um tað góða (2015), umframt mangt annað úr hansara hondum. Og nú kemur so bókin: Sær – ein fuglabók av gloymsku. Maðurin er eisini vandin týðari, tað sæst eitt nú í Hvítbókini hjá Einari Már Guðmundssyni, sum hann flutti av íslendskari yvir á føroyska tungu. Ein hendinga góð bók, sum øll áttu at lisið. Søgan um hvussu tey fáu og snildu taka kvørkratak um eitt heilt samfelag og leiða tað út á ørvarendan. Carli hevur fingið M. A. Jacobsen´s virðislønina tríggjar ferðir, og í fleiri syftum hevur hann verið nomineraður til Norðurlendsku heiðurslønina fyri fagrar bókmentir. Eitt danskt blað skrivaði um skaldið, tá seinasta tilnevningin var veruleiki, at hesin føroyingurin er púrasta egin í norðurlendskum høpi. Her stendur ongin roykur, av magiskari realismu í tjúkkum mjørka ella blunkandi stjørnur á himmalhválvinum, í næsarnar. Ongin luktur av lýsi. Hetta er álvari og snýr seg um menniskjansliga angist. Onkur heldur hann vera tungan at svølgja, óatkomandi, meðan onnur halda hann vera óvanliga skilagóðan, so átiligan og fróðan, at hann mest er átøkur einum littererum gourmetkongi á skaldskapsins rókum.
Høvuðsgøtan í Oslo er ikki uppkallað eftir Carl Jóhan Jensen, men kanska er Carli onkursvegna uppkallaður eftir honum, sum gøtan er uppkallað eftir. Tað var hann sum segði: ”Fólksins kærleiki er mín løn.” Hin bersøgni yrkjarin – sum eisini er náðileysur ummælari - kann fáa mangan snuddin í einum lítlum og íhaldnum samfelag sum tí føroyska, og táið Carli er farin út at rógva, millum væmingar og vaggandi gjálv, hevur tað mangan verið illfýsið. Redaktørurin á Vágaportalinum, Ólavur í Beiti, titteleraði hann einaferð sum Meiarífilosoffurin og Agnar Jógvansson var ikki blíðari, tá hann í yrkingarsavninum: Føroyatraga, ein sera støkkin og óskipað rannsókn inn í mentávald, føroyska samleikan og føroyska málið og onnur útvald smáverk leggur frá landi, er tað ikki við mýkindum:
Sonetta til Carl Jóhan
Carl Jóhan! o, akademiski
yrkjari, ið veit so sera mikið!
intellektuell tú sól ert Føroyum!
Tú, ið slóðar Føroyum nýggjan veg
við úr forneskum at hava tikið!
O, tú skil, ið vaksa manst í hvørjum!
Hvat var føroyskt uttan Carl Jóhan?
Hvat var áðrenn hann? – eitt føroyskt mál?
Valla! áðrenn hesa stóru sál
vóru føroysk skald eitt fátækt rann!
Gævi eg var mentaður sum tú,
og í skaldarás gróv ævig gróp!
Fáfongd! Men eg lata kann í skrúð
gripirnar, sum Carl, á Carl! Tú skóp!
Hetta kann vera tað sum kemur burturúr, táið man hevur tað til dagdvølju og egið undirhald, at traðka Guð og hvønn mann á tærnar. Og tað eru ikki bara menn, sum hava staðið fyri skotum. Gitin er løtan enn, táið Carli í einum ummælistíma í Útvarpinum heitti á ein kvinnuligan rithøvund um at gevast við skrivingini, meðan væl var. So lítisverdan helt hann skaldskap hennara vera. Hann undirstrikaði áheitanina við hesum endasaluttinum: Gevst! Gevst! Gevst! Hetta fekk Finnboga Ísakson í aðrari ummælissending at taka soleiðis til orðanna: ”Um støðið í føroyskum skaldskapi skal leggjast eftir tilmæli og ábendingum Carl Jóhan Jensens, so kemur bara ein bók út í Føroyum, triðja hvørt ár, í einum eintaki, sum bara ein lesari hættir sær at lesa, og tað er skaldið sjálvt. Carl Jóhan Jensen. Helst fer hann eisini at geva henni eitt hóskiligt ummæli, kann eg ætla.” Hinvegin, vit hava tørv á og brúk fyri hvøssum og viðkomandi ummælum, tað er í andróðri at vøddarnir víðkast, men onkuntíð kundi hamurin á orðingunum kanska havt verið eitt lítið sindur meiri diplomatiskt snikkaður til - og gjørt líka góðan mun kortini. Men soleiðis er lyndi í manni, eri ikki heilt óroyndur í so máta, tað eggjar tá eitt líktorn kemur undan kavi, at leggja tað undir trýst, og tað gevur onkra balstýriliga løtu, men skjótt verður tað gloymt. Og øll klintra vit ájavnt uppeftir og niðaneftir.
Í skaldskapinum vera andsagnirnar ofta brúktar sum pallur undir søguni, yrkingini, skaldsøguni. Eitt dømi er bókin The Sea Wolf hjá Jack London. Har bresta teir saman – hin eirindaleysi skiparin Ulf Larsen og hitt heimsfjara, blóðleysa og forfínaða andsmenni, kokkadrongurin Van Veyden. Teir eru á veg á kópaveiði í Íshavinum. Magnus Dam Jacobsen umrøður hetta í frálíku bókini Í Grønlandi við Kongshavn soleiðis: ”Eyguni lýsa sum mureldar, Veyden skilir einki. Skilir ikki, at Ulf Larsen er Guð og Djevul og hevur viðurkent hetta. At skipið er hansara kongadømi, jørðin øll. At hann trýr uppá viljan, tað einstaka menniskjað. At eitt menniskja fyrst og seinast bert hevur ein vin, seg sjálvan. At evnini eru at síggja tættirnar í sjálvum sær. Sjálvur at flætta sær togendar og spleisingar. Ulf Larsen er handan allan eyman og sentimentalan romantik. Hann sær verðina, sum ein bardaga, eitt ørgrynni av møguleikum. Hann veit, at gerðirnar føra aðrar við sær. Er forvitin, rannsakandi og snúðin. Veit, at her umborð situr rætturin í nevanum. At makt bert skilir makt, knýttnevi knýttneva. At slagsbróðurin betur skilir ein kjaftfisk, ringlandi tenn, knæskallumentan, enn orð. Hann veit, hvat hann vil, og hvat hann kann. Tað ræður um dygd og ikki rúgvu, men rúgvan kann brúkast. Hann kennir tann “sanna veruleikan”, skilir korn frá dumbu. Hann trýr uppá kjøtið og sálarinnar óendaliga einsemi. Sentimentalitetur og tað, at taka synd í sær sjálvum, veit hann av royndum, eru ómegdarkenslur. Dráp er, at stara at teimum. Men eisini hesar kenslur liva í honum. Tær hava loyvi at liva, eins og alt annað. Eisini tær hevur hann lært at brúka. Sinni er ein harpa. Allar tónar kennir hann, bæði heilar, hálvar og kvarttónar. Kann spæla andante, allegro, moderato, crescendo.”
Tá eg hugsi um Carli, kemur mær tað fyri, at hann er so undarliga samanskrúvaður, at bæði Ulf Larsen og Van Veyden búgva í honum. Har eru bleytari og harðari streingir á hørpu hansara, ið verða spældir alt eftir hvussu humørið nú einaferð er. Onkuntíð koma streingirnir í trol, fløkjast, men hann vinnur altíð upp á slætt aftur. Kemur blásandi úr sævarmálanum, sum á ólavsvøku ár um ár, á stóra steininum á Doktaragrund, har Unga Tjóðveldið huserar um ta tíðina, við skjaldrum, sum oftast eru hvassar viðmerkingar til alt tað sum fyriferst í samfelagnum. Hvør fær sítt. Hevur tú ikki verið á Doktaragrund og lurtað eftir Carli og skjaldrum hansara ólavsvøkudag, hevur tú ikki hildið tjóðarhátíðina heilaga. Nakað eftir at stórverkið Ó – Søgur um djevulskap var komið á marknaðin, kom Carli á gátt úti á Húsabrúgv. Kinna Poulsen var eisini har, tað mundi vera fult í tilhaldshúsinum hjá John og Erlu. Nú fór skaldið brádliga at finnast at hesum, at mínar greinar og røður vóru alt ov drúgvar, langar, eg átti at sent honum tær til gjøgnumlestur og til styttingar. Tá helt listfrøðingurin hjá Ásmundi fyri, at so áttu vit báðir at gjørt eitt gerðarbýti. At eg fekk skaldsøgurnar hjá Carl Jóhan til gjøgnumlestur og styttingar og øvut. Tá tóktist hann sita sum lundi sligin á nevið, eitt sindur massfoss, men tað hevur bragdað síðani, og nú eru skaldsøgurnar soleiðis skikkaðar, at alt fleiri lesa og skilja tær. Soleiðis vænti eg eisini at tað er við hesi nýkomnu, sum eg má fáa mær til vega, áðrenn akað verður innaftur í Isla Negra, oynna svørtu, sum Karsten Hoydal tók til. Helst mundi hann hugsa um partapolitiska tærið og stóru yvirvágina av sambandi á okkara leiðum og samanberingin er eisini ábending um skyldskapin við poetin og Nobelvinnaran Pablo Neruda, sum búði á kiliensku oynni við sama navni.
Tann søgan er nú heldur ikki so eintýðug. Tí sum Jóanes Nielsen skrivar í fyrra greinasavninum: ”Sum leysingarbørn hjá skiftandi donskum kongum hava føroyingar í øldir tugt molarnar, sum hini hava leivt. Bæði hvat mati og embætismonnum viðvíkur. Men úti undir væðingini í hvørji sál liggur ein berserkur og slotar. Hetta kom til sjóndar í verkføllunum í fimtiárunum. Formaðurin í Føroya Fiskimannafelag var hin djarvi tjóðveldismaðurin Erlendur Patursson. Men teir, sum trúligast fylgdu honum, vóru innan av tí kongatrúgva Skálafjørðinum. Menn, ið ofta verða sagdir at vera politiska afturhaldið í Føroyum, skutu tá við skørpum eftir kapitalismuni.”
Einaferð fóru vit báðir Jonhard, Mikkelsen, vestmenningur og Sprotamaður, undir at geva út eitt blað. Fregnir. Ambitiónirnar vóru øgiligar. Politiska tjóðskaparrørslan skuldi hava eina skrivaða rødd, og dygdin skuldi vera í hásæti. Í toppi. Tá ráddi um at fáa kremið undan væðingini, at spíska blýantarnar og halda heilunum á hvørvisteinunum stútt og støðugt. Hetta var í teimum árum, táið staturin skuldi skipast. Føroyski nationalstaturin. Og Carl Jóhan var beinasamur og fýrdi ikki fyri at taka tøk. Virgállur við Liða legði frá landi og Elvis Álvaland var onkuntíð so akrobatiskur á lakinum og so langt frammi við tunguni, at haldartalið tódnaði almikið av hesum. Tað legði ongin nakað í, hetta mátti bara vera hin kreativa avísin, sum skuldi standa øllum kurl. Øll rák, innan- og uttansyndis, fingu innivist, og Carli skrivaði onkra oddagreinina, sum vit annars skiftust um, alt eftir hvussu lagið, reykurin og politikkurin stóðu ta løtuna. Nógv samskifti var, og ofta tosaðu vit báðir Jonhard saman um máltráðin beint fyri evsta mark – áðrenn dead line – um hvussu nú hevði vignast. Deiligt blað hesaferð, plagdi hann taka til, - nógvur tekstur og ongar lýsingar. Hetta var ikki akkurát tað sum hin investorurin ætlaði at hoyra frá idealistinum og filantropinum úr Vestmanna, men lat gá. Går den så går den. Tá hildu vit til á ovastu hædd, har sum Radiohandilin hjá brøðrunum Persson er í kjallaranum. Carl Jóhan var altíð seinastur fyri evsta mark við greinunum, bara Sveinur Tróndarson yvirhálaði Carli, hann var altíð skeivu megin dead-line. Jonhard helt fyri, at orsøkin til hesa periodiseringina hjá Carli, var hon, at stytst møgulig tíð skuldi ganga ímillum, at hann slepti greinini úr hondunum, til hann kundi renna yvir í kioskina í Steinatúni, til tað at keypa blaðið, fyri síðani at lesa tað skrivaða hjá sær sjálvum á prenti. Líkamikið, tíðin var góð, hetta var eitt frambrot í føroyskari blaðútgávu, tað hugsi eg at tey flestu eru samd um, men fíggjarligu timburmenninir vóru nú onki at reypa av og av sonnum onki at skriva heim um.
Carl Jóhan Jensen fór ígjár um seksti ára hvarvið. Líka lívsfúsur til at gera bókmentalig brøgd sum áður. Gott var tað, at tú valdi málið, skaldskapin og blekkið - fram um mjólkina. Bevar originalerne – drop kopierne, plaga danir at taka til. Vit hava brúk fyri veruligum originalum, sum megna at hugsa egnar sjáldsamar og øðrvísi tankar. Sum megna at geva samfelagnum og tjóðini eitt víðari brigdi, fleiri litir, og spennur tú ikki bogan og fert út um mark onkuntíð, so er stagnatiónin vís. Vit smokka tá øll í mýrulendinum. Takk fyri skaldskapin, og ikki minst, takk fyri at tú ríkaði okkum málið, móðurmálið, sum er sjálvt tilverugrundarlagið og fremsta undirstøðukervið, ið gongur sum ein meginstrongur ígjøgnum okkum allar. Landsmenn tínar. Føroyingarnar. Tínar skriftir koma at standa sum ein klettur í bókmentasøguni, vakrir varðar, sum standa ímóti øllum upp- og ágangi. Og táið amerikansku óløgini, við bíligum og bulmiklum yvirskriftum, sosialum miðlavitloysi og pitza og pasta euforiin hartil hevur lagt seg, og fólk aftur fara at leita eftir substansi, dygd og dýpi, tá verður Carl Jóhan Jensen góður at taka til. Tú hevur ikki livað til fánýtis.
Ein legenda er farin um tey 60. Í eini venjingarlegu á Tahiti, beint fyri eina konsertferð til Europu, datt Rolling Stones guitaristurin, Keith Richards, niður úr einum mangatræi, og breyt bæði beinini og báðar skøvningarnar. Ein journalistur frá amerikanska tíðarritinum Rolling Stone var skjótur á staðnum, og spurdi hin særda Keith, hvussu tað kendist at vera ein livandi legenda. Hann svaraði prompte: ”That´s better than to be a dead one!” Soleiðis er tað við Carli, hann er ein livandi legenda.
Sum enn ikki hevur fingið fremsta mentanarheiðurin í sínum egna landi. Mentanarvirðisløn landsins. Av órannsakiligum orsøkum. Tað tykist sum Lukas gongur aftur: “Sanniliga sigi eg tykkum: Eingin profetur er væl kendur í sínum egna fosturlandi”.
Hjartaliga til lukku við føðingardegnum Carli, og mátti byrurin verið tær og tykkum blíður í árunum, sum liggja fyri framman.
ES: Tá rithøvundur fyllir runt má roknast við, at gjøtlað verður ímillum fiktión og veruleika. Kann vera at okkurt smávegis er íspunnið J


text:
Festival íblástur og pakkilisti
01. juli 2013 - Markus & Una
Tað er ikki altíð lætt at vita, hvat ein fer at hava törv á, tá ein skal pakka til fleiri dagar. Tískil hava vit funnið okkum klædna íblástur og gjört okkum ein pakkilista, so vit fáa alt, okkum fer at nýtast, við. Heldur hava okkurt ov nógv við og ikki brúka tað, enn at hava brúk fyri onkrum og ikki hava tað, ikki so?
Fesival look #1 by fjollinidansa featuring a sleeve dress
Festival look #2 by fjollinidansa featuring vintage sunglasses
Festival look #3 by fjollinidansa featuring a lip stick
Festival look #5 by fjollinidansa featuring apple iphone cases
Ein ógvuliga hentur lutur í regni er plastikk posar. Hetta kunnu vera smáir posar at verja tína telefon, myndatól o.l. ella stórir posar at verja tíni klæðir og annað, tú ynskir at halda turt. Svartir skrellisekkir kunnu eisini lættliga gerast til eitt regnslag, um ikki tú hevur eitt við.
Legg eina pressending undir tjaldið, tá tú setur tað upp, fyri at skýggja at grundvatn ikki seyrar upp í botnin. Um pressendingin stingur longur undan enn teltið, falda so endarnar undir (mótið lendinum), so pressendingin ikki gerst eitt stað, har væta samlast. Legg síðani eina pressending yvir tjaldið fyri at verja ímóti regni og syrg fyri at festa hana ordiliga. Smart, ha?
Regn og ringt veður kann fáa teg í ringt lag, men bert um tú loyvir tí! Dansa í regninum og ver glaður, tí tú kanst ikki stýra veðrinum, men tú kanst gera eina roynd, at ikki lata veðrið stýra tær!
Posted by Fjøllini Dansa at 15:39
Subscribe to: Post Comments (Atom)


text:
Guitaristarnir
Sjónleikarhúsið Niels Finsensgøta 34 Tórshavn FO
Sýningar
Sýningar…
- sunnudagur 21. feb 18.00 Atgongumerki
- leygardagur 20. feb 20.00 Atgongumerki
- fríggjadagur 19. feb 21.00 Atgongumerki
- hósdagur 18. feb 20.00 Atgongumerki
Samandráttur
Klaksvíkar Sjónleikarafelag er farin í holt við ein nýggjan, spennandi og øðrvísi leik. Leikurin eitur Gittaristarnir. Line Knutzon hevur skrivað leikin, og Bergur Rasmussen hevur týtt úr donskum.
Talan er um ein komi/tragiskan leik, id torir at nema við aðrar leiðir, enn tað vit eru von við í Føroyum. Leikurin snýr seg í stuttum um, at vísusangarin og tólvtónakunstnarin John Hansen er deyður. Umhvørvið rundan um hann er skelkað. Fýra trúðfastir fjepparar gera av at halda eina minniskonsert frammanfyri víðagitnu húsini hjá John Hansen, sála. Sjónleikurin verður væntandi sýndur í januar/februar mánað.
Leikarar eru: Høgni Olsen, Sára Skarðenni, Jógvan á Høvdanum (yngri) og Eva Maria Brynhildardóttir Bláhamar. Ria Tórgarð er leikstjóri, og fyriskipari er Rudolf Joensen.


text:
VITSKA: Too Good To Go – minka um matoyðsl
Too Good To Go er ein online pallur, sum hevur til endamáls at minka um matoyðsl. Hugtakið gevur fólki møguleika at keypa mat, sum annars hevði verið tveitur burtur, bíliga. Hetta verður gjørt við at keypa mat frá matstovum, kaffistovum, gistingarhúsum, matvøruhandlum og bakarum umvegis app teirra nevnd Too Good To Go.
1/3 av øllum mati í heiminum endar í ruskíløtunum, og matoyðsl er ein av trimum teimum størstu orsøkunum til útlát av vakstrarhúsgassum. Too Good To Go er á ein nýhugsandi hátt við til at broyta hesa gongdina – og so er tað eisini gott fyri pengapungin.
Síðan felagið varð sett á stovn í Danmark í 2015, hevur tað bjargað 353.000 máltíðum frá ruskílatinum. Tað svarar til áleið 700 tons av mati. Í dag er Too Good To Go eisini í Noreg, Bretlandi, Fraklandi og Týsklandi, og pallurin verður í løtuni royndarkoyrdur í New York.
Tiltakið er týsdagin 24. januar kl. 19:30 í Skálanum í Norðurlandahúsinum.
Tiltakið er ókeypis.
VITSKA er afturvendandi tiltak, sum Norðurlandahúsið og Fróðskaparsetrið skipa fyri.
Næstu VITSKU-fyrilestrarnar eru:
Týsdagin 14. februar: Norðurlendskur filmur
Týsdagin 21. mars: Býarplanlegging og javnstøða
Týsdagin 18. apríl: Kristin Vilhjálmsdóttir – um arbeiði við tilflytarabørnum.


text:
Eftir at hava tugt meg í gjøgnum tær 25 síðurnar í
stevningini, sum Christian F.Andreasen advokatur hevur stykkjað saman um tollmálið,
siti eg og hugsi um Jacob Brønnum Scavenius Estrup, sum var danskur ríkisráðharri
í eitt rekorddrúgt tíðarskeið seint í 19.øld. Hann sat á maktini í nítjan ár og
stríddist sum úlvur á skóg við pressuna, sum við tað, at hon varð sensurerað hetta tíðarskeiðið mátti
bera seg rættiliga kreativt fyri at orða sínar atfinningar móti
antiparlamentariska stýriháttinum hjá Estrup. Hann var hinvegin fult upptikin
av at stevna ymiskar miðlar, sum høvdu orðað seg kritiskt móti hansara stýri. T.d.
stevndi hann ritstjóran í Svendborg Avis, sum hevði dittað sær at sett eitt
lesarabræv í blaðið, har ein bóndi (Hr. Bondegaard) spurdi um hann kundir loyva
sær at kalla sín hund fyri Estrup, sjálvt um avvarðandi hundur altso í roynd og veru ikki var
nakar svínhundur. Blaðstjórin í Politiken Viggo Hørup brúkti stevningina í sínum
berømta leiðara frá 11.august 1886, har hann letur sum um, at hann ógvast um svínhundaeyknevnið,
men har hann samstundis fær sett orðini "svínhundur" og "Estrup"
saman so nógvar ferðir, at eingin lesari ivast í hvat greinahøvundurin í
veruleikanum heldur forsætisráðharran vera. - Ja eg veit. Jørgen er eingin Estrup, Dia er eingin
Hørup og støðan er sjálvsagt ein heilt heilt onnur í 2014. Allíkavæl kenni eg
meg heldur ørkymlaða av varhuganum av enn einaferð at vera stødd á glatanarkós í
einum týdningarmiklum samfelagsmáli. Tað man neyvan kennast serliga hugaligt hjá teimum í
Kringvarpinum, at verða stevnd fyri at gera sítt arbeiði. Advokaturin er sera neyvur
og av øllum hansara neyvleika fáa vit frænir av eini sera aktivari tíðindadeild,
sum hvørki letur seg møða ella hótta av umboðum fyri ein av maktríkastu persónunum
í Føroyum. - Her á listablogginum plaga vit ikki at blanda okkum uppí samfelagsviðurskifti
sum so, men eg haldi, at talu- og skrivifrælsið er so mikið grundleggjandi og
so týdningarmikil partur av okkara mentan, at tá varhugin av, at tað hetta sama
talufrælsið verður hótt, bara anir eitt lítið sindur, so má mann loyva sær at
skriva nakrar reglur um tað (og samstundis kryssa fingrar fyri, at mann ikki sjálv verður stevnd - uha). Talufrælsið er sum kunnugt rætturin til frítt
at kunna siga og skriva sína meining uttan góðkenning frá nøkrum og talufrælsið
verður mett at verða ein av grundsúlunum í fólkaræðinum. Talufrælsið hevur
serliga stóran týdning fyri minnilutabólkar og fyri tey, sum á onkran hátt tala
maktini ímóti. Talufrælsið hoyrir til tey grundleggjandi borgarligu rættindini,
sum geva borgaranum rætt til at leggja fram ymisk sjónarmið og samfelagsviðurskifti
og kjakast um hesi viðurskifti uttan at risikera revsiákæru, óansæð um hesi
viðurskifti kunnu tyngja onkran. Í okkara parti av heiminum hava vit
talufrælsi, tað er sum kunnug sjálvt fundamentið undir frælsu pressuni og hetta
talufrælsið hava miðlar sum Dimmalætting og Kringvarp Føroya brúkt og strekt,
ikki minst tíðarskeiðið undir núverandi samgongu. Eg skilji væl, at onkrir
samgongulimir ynskja tíðindadeildina hjá Kringvarpinum langt burtur har sum
piparið grør, ikki minst, tá hugsað verður um Tollmálið og teir tvøru
journalistarnar, sum í einari TV2-kendari sending við ljóðeffektum, suspense og
tjubang prógvaðu, at sjálvur fíggjarmálaráðharrin hevur logið fyri Føroya fólki.
Men, sum vit øll vita av, so varð hann ikki dømdur fyri tollsvikið á sinni og harumframt
er málið aggamalt og tí hugsi eg, at fíggjarmálaráðharrin við sínum neyvu consiglieri
væl kann enda omaná, tá av tornar. So hevur hann vunnið. Spurningurin er bara um hann hevur tað og hvussu
er við talufrælsinum. Eg eri væl greið yvir, at talufrælsið ikki er tað sama
sum rætturin til frítt at fremja injuriir ella at forfylgja ávísum persónum,
men heilt erligt, so mugu ávísir persónar skikka sær ordiligt um teir ætla sær í ein landsstýrissess og detta gamlar beinagrindir úr skápinum, tá pressan fer at
kanna, ja so skuldi mann trúð, at tíðin er komin at leggja frá sær.
(KP)


text:
Orð: Mikkjal á Ryggi
Lag: Regin Dahl
1. Føroyar eru fagrar
við fjøllum og fjørðum,
blánandi bylgjur um brimhvítu strond.
Grønskandi bøur við grótgjørdum gørðum,
reinskolað fjøra við rodnandi rond.
Hátt yvir hamrar og dalar og líð
reisa seg reystvaksnir tindar av skørðum;
himin er heiður, og útsjónin víð.
Fagrari finst ei á jørðum.
2. Føroyar eru fagrar, tá fannirnar fylla
lágir og gjáir og djúpastu gil.
Flykrurnar troyttar av leikinum villa,
leggja eitt lok yvir tjarnir og hyl;
silvurbjart lak yvir svøvntungu á,
reinhvítur kavi, hvar eygað enn skoðar;
glitrandi stjørnur á himlinum blá’;
norðljós í loftinum logar.
3. Føroyar eru fagrar á livnandi vári.
Frískasta gróður úr følnaðu líð
lokka upp lýkkan og himmalin klári,
lombini leika so lætt og so blíð.
Fiskurin flokkast um grynnur og mið;
fuglurin leitar sær aftur til landa.
Fegnar seg fólkið og fenaður við!
Lættliga alt tykist anda.
4. Føroyar eru fagrar, tá sólin hin bjarta
oysir sín eld yvir dalar og fjøll,
glitrar og glógvar á havi, sum var tað
gyltasti salur í gullkongsins høll.
Ringir seg lundin um bergini prúð,
sveimandi songur í luftini glíður.
Hagin er klæddur í fagrasta skrúð,
angar av blómum so fríður.
5. Føroyar! tit aldu teir fríbornu seggir,
viðgitnir vóru í fornari tíð;
aldri teir óttaðust britrastu eggjar,
reystmenni mikil í frið’ og í stríð’.
Blóðug á bunka fell jómsvíkings hond;
kendist í Hólmgørðum Sigmundar skúta.
Turkar og írar á havi og strond
máttu for Magnusi lúta.
6. Føroyar várar føgru! tit eiga enn dreingir,
royndar í verki og virdar sum menn;
rætta teir ryggin, og spenna teir streingir,
sýna teir stirðil í knotunum enn.
Fedrarnir góvu oss minnini dýr,
ránsmenn nú vilja tey frá okkum stjala;
men meðan frælslyndi í okkum býr,
orka teir ei tey at fjala.
7. Elska vit havið og hamrar og fløtur,
elska vit Føroyar, várt fagnaða heim.
Saltastu slóðir og brattastu gøtur,
skiftandi sorgir og lyftandi gleim
unglingar vandu til harðbalnar menn.
Vilja so ódnir og illmenn oss herja,
ornar vár hugur, við fótum í spenn’
móðurland vilja vit verja.


text:
Bachelor í búskaparfrøði
Endamálið
Endamálið við útbúgvingini er at geva lesandi førleika til eftir lokna útbúgving at virka sjálvstøðugt sum búskaparfrøðingur ella fara undir víðari lestur uttanlands.
- Lestrartíðin er 3 ár og telur 180 ECTS.
- 20 lesandi verða tikin inn á útbúgvingina
- tbúgvingin er staðsett á Søgu- og samfelagsdeildin, Jónas Broncks gøta 25, Tórshavn
Skipan av útbúgvingini
Útbúgvingin er skipað sum 3 ára bachelorútbúgving eftir altjóða leisti, men sum nakað serstakt tekur útbúgvingin støði í føroyska samfelagnum og teimum viðurskiftum, føroyskir borgarar, fyritøkur og myndugleikar liva undir.
Bygnaður
Innihald
Tey bæði fyrstu árini eru støðisár, har tú fært hollar førleikar í samfelagsbúskaparfrøði, virkisbúskaparfrøði umframt støddfrøði og hagfrøði. Tú fært til dømis innlit í ástøði og praksis um:
- Organisatión og leiðslu
- Altjóða handil
- Fíggjarmarknaðir
- Konjunktursveiggj
Á triðja ári fært tú við valfakum og bacheloruppgávu møguleika at leggja serstakan dent á antin samfelagsbúskaparlig evni, sum til dømis búskaparvøkstur og tilfeingisvinnur , ella virkisbúskaparlig evni, sum til dømis marknaðarføring og starvsfólkaleiðslu.
Upptøkutreytir
- Treyt fyri upptøku er, at umsøkjari hevur miðnámsprógv við støddfrøði á B-stigi
Verður søkt eftir kvotu 2, kunnu aðrar fortreytir við javnsettum kunnleikastøði góðtakast eftir nærri meting.
Møguleikar fyri arbeiði eftir lokna útbúgving
- Útbúgvingin gevur tær fjøltáttaður starvsmøguleikar innan almenna fyrisiting og í privatum fyritøkum.
Framhaldandi útbúgving
- Sum Bachelor of Science in Economics and Management ert tú væl ílatin til víðari lestur á masterstigi uttanlands.
Umsóknarfreist
- Umsóknarfreistin at søkja inn eftir kvotu 2 er 15. apríl 2016 á midnátt.
- Umsóknarfreistin at søkja inn eftir kvotu 1 er 1. juli 2016 á midnátt.
Boð um upptøku verða (fyri bæði kvotu 1 og 2) send í seinasta lagi mánadagin 20. juli 2016. Váttan fyri, at umsøkjari tekur við lestrarplássinum, skal vera móttikin í seinasta lagi fríggjadagin 5. august 2016.
Eftir ætlan byrja lesandi á Setrinum 2016 milllum hálvan august og 1. september.
Umsóknarblað
Her er møguligt at taka niður umsóknarblað til upptøku 2016. Eisini er løgd út ein leiðbeining til umsóknarblaðið. Les leiðbeiningina væl, áðrenn tú fyllir umsóknarblaðið út. Sum nakað nýtt ber til at søkja um upptøku elektroniskt (sí leinki niðanfyri).
Elektroniskt umsóknarblað
Kvota 2:
- Tak niður umsóknarblað (kvota 2) 2016 - umsóknarfreiðstin er farin
- Tak niður leiðbeining til umsóknarblað (kvota 2) 2016 - umsóknarfreistin er farin
Kvota 1:
Umsóknir kunnu eisini sendast við telduposti til lestur[at]setur.fo
Sí annars nærri kunning á umsóknarblaðnum.
Nærri kunning
- www.setur.fo ella við at venda tær til lestrarvegleiðingina: SSD-studvegl(at)setur.fo, ella við at venda tær til Jóannes Jacobsen, útbúgvingarleiðara, jóannesj@setur.fo


text:
Flutningur av deyðum millum Danmark og Føroyar
Í samstarvi við ”Godafsked” kunnu vit flyta tey deyðu úr Danmark og til Føroya, uttan mun til, hvar í landinum, tey eru stødd. ”Godafsked” er landsumfatandi í Danmark og saman við ”Seinastu heilsan” hjálpa vit við øllum, ið skal til, soleiðis at tey deyðu verða flutt trygt og virðiliga.
Prísur við øllum útreiðslum er 18.000 kr.
Tá ið talan er um loftvegis – Ring til okkara um sjóvegis
Sjóvegis
Úr Hirtshals
Loftvegis
Úr Kastrup
Kistur frá “Sydsjællands kistefabrik”
Tá ið vit flyta deyð, bjóða vit eitt úrval av kistum frá ”Sydsjællands kistefabrik”


text:
IRF mælur nú limakommunum felagsins til at skipa kommunala endurnýtsluplássini við móttøku av bleytum plasti.
Á rusk- og endurnýtsluplássinum inni á Hulki, hevur Jan Abrahamsen longu skipað soleiðis fyri, at borgarar í Sjóvar kommunu hava havt hendan møguleikan í eina tíð.
Sjóvar kommuna heitir tí á borgarar, um at skilja bleytt plast fyri seg, tá ið burturkast verður koyrt inn á Hulk.
Upplatingartíðir á rusk- og endunýtsluplássinum inni á Hulki, síggjast her.
Niðanfyri prenta vit tíðindaskrivið frá IRF um bleytt plast:
Bleytt plast skal latast inn fyri seg
Nú ber til at lata bleytt plast inn fyri seg á kommunala endurnýtsluplássinum.
Hetta fevnir um klárt, reint og bleytt plast (plastið er bleytt, tá ið tú kanst binda knút á tað):
- Bløðruplast
- Pakkiplast (filmsplast) frá vøruplattum og vøruflutningi
- Bleytt pakkiplast til møblar v.m.
- Plast, sum bløð og lýsingar eru í.
- Tunnu plastposarnar, tú fært í handlum til frukt.
- Bleyti plastpakkin í legodósum og øðrum spølum/vørum.
- Plast frá t.d. klædnavørum.
- o.a.
Litað plast skal latast fyri seg.


text:
Vælkomin til Heimssøgu útgávuheimin. Hesin útgávuheimur er ein tilfarsgrunnur til Heimssøgu bókaheildirnar. Her finnur tú viðkomandi tekstir. Eisini savna vit viðkomandi leinki og filmar frá t.d. youtube, sum verða bólkað eftir kapittlunum í bókunum.
Harumframt er ætlanin, at hetta skal vera tykkara stað til vitanardeiling. Tit, bæði næmingar og lærarar, kunnu senda okkum tilfar, sum er viðkomandi til okkurt ávíst arbeiðsøki í Heimssøgubókunum ella til okkurt annað arbeiði í lærugreinini søga í framhaldsdeildini.
Heimssøga er lærubókatilfar ætlað 7.-9. flokki. Heimssøgan er lutvíst ein týðing og lutvíst ein tillaging av svenska lærubókatilfarinum, sum kallast Impuls Historia. Talan er um tríggjar bøkur: Heimssøga – Fram til 1700 til 7. flokk, Heimssøga – Frá 1700-1900 til 8. flokk og Heimssøga – Frá 1900 til í dag til 9. flokk. Endamálið hevur verið at skapa eitt hugvekjandi lærugreinatilfar, sum er hóskandi til nútíðar næmingin.
Afturat næmingabókunum er lærarabók við uppgávum, sum ókeypis kann takast niður á Snar.
Jóan Pauli Joensen hevur týtt næmingabøkurnar, og Bergur Rasmussen hevur týtt læraravegleiðingina.


text:
NM frásøgn: Dagur 1
ítróttur10-02-2018 - 19:47 - Jóanis Nielsen
Nú fyrstu tvey umførini í NM-kappingini fyri skúlaungdóm eru avgreidd, kann ikki sigast annað enn, at føroysku telvararnir eru komnir væl frá byrjan. Í alt 5½ stig eru komin til høldar.
1. umfar plagar at vera soltið, av tí at telvararnir í ovaru hálvu møta teimum í niðaru hálvu. Hesaferð komu 1½ stig á kontuna, og vóru tað Eli, Janus og Luitjen, sum tryggjaðu stigini við góðum javnleikum ímóti sterkari mótstøðu. Lovandi støður vóru á fleiri av hinum borðunum – eitt nú høvdu Markus og Leif møguleikar at vinna síni talv – men tíverri gluppu møguleikarnir okkum av hendi í hesum umfarinum.
Paringin til 2. umfar boðaði frá javnari talvum enn tað fyrsta, men eftir fyrsta leiktíman stúrdi venjarin fyri gongdini. Dreingirnir fóru tó ein fyri og annar eftir at lira góðar leikir av sær, og so komu stigini rullandi. Fyrstur liðugur var Elias, sum hegnisliga nápaði ein bisp frá mótstøðumanninum og vann sítt fyrsta NM-talv. Stutt eftir skákaði Eli mótstøðukongin upp í saman og tryggjaði sær enn ein javnleik ímóti enn einum 2100-telvara. Síðani hálaði Leif eitt tungt, men væl uppiborið hálvt stig í land í truplum endatalvi. Jón hevði møguleika at fáa somu støðu tríggjar ferðir upp í saman, men gjørdi rætt í at royna víðari og vann at enda við einum frálíkum álopi. Sum síðsti maður í leiksalinum førdi Janus við tryggari hond eitt lumpisligt endatalv til sigurs. Mótstøðumaðurin spjálkaði og drýggjaði talvið út alt hann kundi, men legði at enda kongin ein leik fyri mát. Harvið løgdust 4 stig afturat teimum 1½ frá fyrsta umfarinum.
Hóast onkrir gyltir møguleikar ikki eru gagnnýttir, er tað gleðiligt at síggja, at dreingirnir allir sum ein hava spælt seg til góðar støður. At koma til møguleikar ímóti so sterkari mótstøðu er ikki bara sum at siga tað, og boðar hetta frá meira góðum í komandi umførum.
Lagið er gott og mótið í topp! tað skrivar Talvsamband Føroya.


text:
Á tíggjunda sinni varð skipað fyri dansistevnu fyri børn. Hesa ferð var stevnan í Norðurlandahúsinum, og næstan 500 fólk høvdu teknað seg. Dagurin var væl skipaður og fyriskipaður, øll fóru busstúr, har vóru frásøgufólk á Tinganesi, øll fingu góðan døgurða, høsnarunga í karri og rís/pasta+sodavatn. Dansurin gekk av tí allarbesta. Flestu feløg høvdu góðar skiparar við, eg var ikki har alla tíðina, men eg varnaðist, at Dansifelagið í Havn hevði vaksið fólk sum skiparar.
Myndirnar vísa skipararnar hjá Sumbiar dansifelag, Katju Poulsen og Gudbjørg Poulsen, tær kvóðu Frísarnar, Dansifelagnum á Látrinum, tær kvóðu um ynskifløskuna og teir báðar ungu menninar, Ólav Syderbø og ein afturat úr Klaksvíkar dansifelag, sum kvóðu Jákupsa skegg.
Tað einasta keðiliga var, at stevnan endaði so brádliga ein tíma ov tíðliga, tað var óluksáliga illa atborið. Fleiri høvdu glett seg til Ormin langa, onkur slapp ikki at skipa, onkur sat og hvíldi seg oman á døgurða og ætlaði sær upp í ringin. Grundin var onkur misskiljing við útvarpið um høli og okkurt við vetrarjazzi í NLH, men vit kundu fingið EIN tíma afturat, stevnan er bara einaferð um árið.


text:
Í kvøld enda Filmsdagar í Felag, sum Filmsfelagið hevur skipað fyri í Havnar Bio. Seinasti filmur byrjar klokkan 20:30, tá Knút Olsen fer at innleiða nýggja filmin um Stefan Zweig, sum hevur týska upprunaheitið Vor der Morgenröte - Stefan Zweig in Amerika.
Knút hevur týtt bókina hjá Stefan Zweig, sum filmurin byggir á. Sprotin gevur hana út undir heitinum Heimurin, ið var. Bókin fæst fyri serligan prís, 300 krónur, í sambandi við sýningina.
Drúgva skaldsøgan, Heimurin, ið var, hevur verið kallað longsta sjálvmorðsbræv í allari bókmentasøguni. Eysturríkski jødin Stefan Zweig skrivaði bókina meðan hann flýddi undan nasismuni og endaði í Brasil. Í februar í 1942 sendi hann lidna handritið til forleggjaran, og dagin eftir tók hann sítt egna lív saman við konu síni. Lívið sum flóttafólk hóvaði honum ikki og hann toldi ikki at síggja hugsjónina um fríðarliga og siðmentaða Evropa fara fyri bakka.
Nýggi filmurin um seinasta skeiðið í lívi Stefan Zweigs hevur í ár fingið bayersku filmsvirðislønina fyri ta leikstjórn, sum týska Maria Schrader stóð fyri. Høvuðsleikarin, Josef Hader, omanfyri, ið er millum kendastu skemtarar í Eysturríki, hevur fingið týsku ummælaravirðislønina fyri leiklutin sum hin álvarsami og sorgblíði Stefan Zweig. Í filminum sýggja vit eisini Barbara Sukowa sum fyrru konu Zweigs, Friderike. Barbara Sukowa spældi við í Fassbinder-filmum, sum gamla Filmsfelagið plagdi at vísa. Hon spældi eisini Hannah Arendt í filminum hjá Margarethu von Trotta frá 2012, sum Norðurlandahúsið vísti herfyri.
Erik Clausen um at eldast
Seinasti filmur í røðini Eldrabio er hin nýggjasti hjá Erik Clausen, sum hevur danska heitið Aldrig mere i morgen. Erik Clausen, sum er 75 ára gamal, hevur í seinastu filmunum viðgjørt tað at eldast og at missa minnið. Stílurin er sum vant sosialrealistiskur við ertandi skemti, hóast evnið verður borið fram í størsta álvara. Aldrig mere i morgen verður sýndur í Havnar Bio í dag klokkan 18:15.
Atgongumerki til Filmsdagar í Felag fáast á netinum og við dyrnar í biografinum. Sýningarnar í Filmsfelagnum eru opnar og almennar.


text:
Vælkomin! Brúðrar og konfirmantar verða vinarliga biðin um at avtala tíð, so vit kunnu veita tykkum bestu tænastuna
Kjólarnir
Vit hava yvir 100 brúðarkjólar til útleigan á okkara framsýning í Sandavági.
Og vit endurnýggja støðugt úrvalið, so vit altíð hava nýggjar og mótarættar kjólar í at velja.
Vit hava støddir úr 34 upp í 54, umframt at vit fegin tillaga kjólan til tín tørv, eitt nú seyma upp/niður og inn/út og seta stroppar á við meira.
Brúðarlín leggur seg eftir bert at umboða altjóða dygdarmerki av brúðarkjólum. Á henda hátt hevur tú trygd fyri at tilfar, snið og góðska altíð er fyrstafloks.
Brúðarlín keypir ikki brúðarkjólar frá privatum.


text:
- Tíðindi, mentan og ítróttur
Bayern München ímóti Real Madrid
Nú er greitt, hvussu spælast skal í fjórðingsfinalunum í Champions league-kappingini.
Vinnarin frá í fjør og mest vinnandi liðið nakrantíð í kappingini (11.ferðir), Real Madrid, skal møta Bayern München.
Bayern München hevur eisini eina stolta søgu í kappingini. Týska stórfelagið hevur vunnið kappingina fimm ferðir (1974,1975,1976,2001 og 2013).
Ein onnur sera áhugaverd uppgerð yvir tveir dystir verður millum FC Barcelona og Juventus. Tvey feløg við ógvuliga ymiskum spælistíli.
Møguleiki fyri óvæntaðum vinnara
Av tí at risarnir í evropeiskum fótbólti møtast í tveimum fjórðingsfinalum, letur tað dyrnar upp fyri, at vinnarin í ár kann blíva ein, sum ikki varð hevði roknað við.
Leicester, sum púra óvæntað vann Premier League í fjør, og sum er við í Champions league kappingini fyri fyrstu ferð, skal spæla ímóti Atletico Madrid.
Atletico Madrid hevur ongantíð vunnið kappingina, men hevur tríggjar ferðir verið í finaluni (1974, 2014 og 2016).
Í síðstu fjórðingsfinaluni møtast Borussia Dortmund og Monako. Borussia Dortmund vann kappingina afturi í 1997 og var í finaluni í 2013.
Monako hevur ongantíð vunnið kappingina, men var í finaluni í 2004, tá teir taptu fyri FC Porto.
Tað er tó einki at ivast í, at favorittarnir eru at finna millum FC Barcelona, Real Madrid, Juventus og Bayern München.
Men við hesum lutakastinum veksur møguleikin fyri tí óvæntaða vinnaranum.
Lutakastið:
Juventus - FC Barcelona
Bayern München - Real Madrid
Borussia Dortmund - Monako
Atletico Madrid - Leicester
Dystirnir verða spældir 11. apríl og 18. apríl


text:
Takk fyri McElroy Church of Christ
USA er veruliga eitt serdømi tá tað kemur til religión. Tey hava sundurskilt kirkju og stat. Hetta elvir til mikla kapping millum kirkjunar, tí tær eru sum ein fyritøka, har peningaligi umsetningurin hevur avgerandi týdningin.
Kirkjunar reklamera líkasum SMS ella Super Brugsen, við stórum plakattalvum ella “billboards” sum ofta standa við vegkantar, og tær religiøsu plakattalvurnar eru ofta orsøk til stórt kjak í USA.
Well.. fyri nøkrum vikum síðani kom ein heldur áhugaverd plakattalva til sjóndar í statinum Ohio. Hon var fíggjað av einari kirkju, sum kallast McElroy Road Church of Christ. Plakatin tosar fyri seg sjálva:
There is no god
Samdur!
Don’t believe everything you hear
Aftur samdur!
Plakatin berir ein ateistiskan boðskap, og enntá ein skeptiskan boðskap. Hatta er jú deiligt at síggja.
Takk fyri “McElroy Road Church of Christ”. Eg kundi ikki orða tað betur sjálvur.


text:
Áheitan á allar stuðlar av Medisinskum Kannabis
Dan Klein --- 02.02.2018 - 08:53
Kom oman í Tinghúsgarðin mikudagin 7.februar og stuðla uppskotinum hjá Jenis, um Medisinsk Kannabis.
Sum flestu øll vita leggur Jenis av Rana eitt uppskot fram um at loyva okkum uppí Donsku royndarætlana um Medisinsk kannabis.
Vit halda, at tað er sjálvsagt, at kommunulæknarnir skulu sleppa at útskriva Medisinsk kannabis til sjúkar føroyingar.
Vit halda ikki at tað er rætt at nógvir sjúkir føroyingar vera ákærdir og dømdir sum brotsmenn fyri at innflyta linnandi Medisinsk kannabis sum td. sjokolatabønir ella te úr Danmark við kannabis í.
Vónandi verur hetta uppskotið samtykt, til stóra hjálp hjá mongum sjúkum føroyingi og familjum teirra.
Samstundis er møguleiki at hjálpa Framtakinum við at fáa tær undirskriftirnar sum skulu til fyri at kunna uppstilla ein lista til komandi val.
Við vón um góða uppmøting
Framtakið


text:
Petur og Marius: Spekulantar standa saman
Dan Klein --- 14.01.2018 - 11:55
Perla: Peter Straagaard Holm, og Jógvan Páll Marius Lassen, hanga ikki bara saman í samband við Smyril Line. Teir eru partaeigarar í P/F 6. mars 2007, sum hevur til endamál, at reka handil og vinnu. Felagið hevur skrásett fleiri hjánøvn. Tey flestu hjánøvnini eru Kaupthing ella Keypting. Stjóri í felagnum er Regin Ingolfsson Jacobsen. Í Oyggjatíðuibndum 3. juni 2009.
Úr arkivinum:
Vit kenna Petur Holm, sum stjóra í Kaupthing, ið valdi at lata hurðina aftur í Føroyum uttan at siga stjóranum frá, fyri síðani at fara á heysin í Íslandi. Men ikki bara stjórin var blindur fyri støðuni. Nevndarlimurin og advokaturin, Jógvan Páll Lassen, visti heldur onki.
Og tað gjørdi Regin Ingolfsson, heldur ikki.
Men teir tríggir funnu tó saman, sum eigarar av partafelagnum 6. marts 2007, sum hevur fleiri hjánøvn at verja, men ein avmarkaðan partapening uppá 100 túsund krónur. Felagið hevur til endamáls at reka allan handil og vinnu, stendur í viðtøkunum. Hjánøvnini, sum felagið vil verja eru.
Føroyar Invest Virðisbrævameklarafelag
Kaupthing Før. Invest, virðisbr.mekl.fel.
Kaupthing Invest Virðisbrævameklarafelag
Kaupthing Virðisbrævameklarafelag
Keypting Føroya Virðisbrævameklarafelag
Keypting Virðisbrævameklarafelag
Seinast vit hoyrdu frá hesum kalunum var, tá Landskassin, skuldi seta pengar í Smyril Line.
Tá minnast vit, at Tobbi , føldi seg so troyttan av Peter Straagaard Holm, at hann tveitti hann tvíbuktaðan úr rúminum, har annars bara løgtingsmenn máttu halda til í. Frá teirri ferðini kenna vit eisini Jógvan Páll Marius Lassen, advokat, sum segði seg vera útróptan til trotastjóra í Smyril Line, setti løgtingið ikki pengar í felagið.
Síðani er tað gingið slag í slag hjá advokatinum, sum hevur verið persónligur sakførari hjá Johan Dahl, tá hesin hevur havt fund við íleggjarar í Atlantsflog. Peter Straagaard Holm, stríddist, sum úlvur á skóg á seinasta aðalfundinum hjá Føroya Banka, at koppa nevndini. Orsøkin segðist vera stuttfreistaðu lánini, sum nú rættiliga vóru sum strammir slipsknútar, og hvassir sum barberknívar.
So mikið um hendan spekulantin. Jógvan Páll Marius, er eisini kendur frá virkseminum hjá vinmanninum, Fróða Hansen, ið letur seg avmynda saman við Hollywood-persónum, tó at í hvussu so er eitt av feløgunum hevur verið sera illa fyri, og hevur trola í sama Framtakskassa, sum Smyril Line. Her er advokaturin eisini nevndarlimur.
Ein annar nevndarlimur í hesum lívsstílsfelagið, var Bjørt Samuelsen, sum tó, tá hon gjørdist landsstýrisfólk, bakkaði út.
Men Peter og Marius, eru spekulantar, ið standa saman...


text:
Ari av Rana
06.02.2018 - 10:27
Tíðindi > Uttanlands > Politikkur
Mike Pence, varaforseti í USA, er í dag á veg til Asia, har hann m.a. skal vitja Vetrar-Ol í Suðurkorea. Sambært hansara skrá, skal hann í Suðurkorea strika undir, at Washington metir, at Norðurkorea roynir at brúka Vetrar-OL til at føra grovt propaganda.
Mike Pence fer at hava pápa Otto Warmbier við sum gest, tá hátíðarhaldið verður, fyri at seta Vetrar-OL í gongd. Otto Warmbier var ein amerikanskur lesandi, sum varð hildin fangi í Norðurkorea í 17 mánaðir, áðrenn hann doyði í juni 2017 av iltmangul og blóðsamling í heilanum.
Mike Pencer fer eisini at vitja ein minnisvarða fyri 46 suðurkoreanskar sjómenn, sum vórðu dripnir í 2010, tá eitt suðurkoreanskt herskip sakk. Suðurkorea sigur, at skipið sakk av einum norðukoreansku torpedoalópi.
- Varaforsetin fer at verða við til Vetrar-OL hátíðarhaldið saman við harra Warmbier, fyri at minni heimin á ræðuleikarnar, sum henda í Norðurkorea, segði umboð fyri Hvítu Húsini í gjár.


text:
Tíðindaskriv
22.01.2018 - 18:53
Ítróttur > Ítróttur > Badminton
20. januar var kapping í tvímansleiki í høllini á Kambsdali. Byrjað varð kl. 9.00 og síðsti bóltur varð vunnin uml. kl. 18.30. Ein væl fyriskipað kapping, sum gekk bæði skjótt og gott.
Hesi fóru heim við heiðursmerkjunum:
U11 gentur
1. Eira Á. Petersen / Bjarta av Vollanum HBF
2. Osla Johannesen / Margreta í Buð KBF
3. Julianna í Heiðunum / Eyð L. Debess HBF
U11 dreingir
1. Markus Bjarnason / Kristoffur Samuelsen HBF
2. Marko Bobic / Bogi á Reynatrøð ÍF
3. Sjúrður E. H.Eysturoy / Tóki Y. Guttesen HBF
U13 gentur
1. Miriam Hávarsá KBF Rakul Sørensen ÌF
2. Julia Jacobsen / Sólja J. Petersen ÍF
3. Fríða Magnussen / Marta Nesá ÍF
U13 dreingir
1. Bjarti S. Vang / Asbjørn H. Olsen HBF
2. Leivur Joensen KBF / Aron á Reynatrøð ÍF
3. Benjamin Óli Højgaard / David F Berg HBF
U15
1. Anita J. Petersen / Bára Danielsen HBF
2. Hannis Samuelsen / Dávid L. Debes HBF
3. Aron Kensson ÍF / Eli Joensen KBF
Vaksin/U17
1. Magni Hansen / Ari Ellingsgaard ÍF
2. Rúni Øster / Ari Nandy HBF
3. Árant á Mýrini MBF / Jónas Djurhuus HBF


text:
Stuðulsstarv í felags serstovuni í Skúlanum á Giljanesi og Sørvágs skúla skúlaárið 2017-2018
Starv sum námsfrøðingur er leyst at seta frá 1. august 2017 at rokna:
Eitt starv við setanarbroti 0,6 til skúlaárið 2017-18 til eina felags serstovu til næmingar við serligum tørvi.
Skúlunum tørvar ein stuðul, ið er arbeiðshugaður, nærlagdur, tekur ábyrgd, samstarvshugaður og sær møguleikar.
Tann, ið settur verður í stuðulsstarvið, skal hava námsfrøðiliga útbúgving og royndir í serstovu.
Starvsøkið er Sernám og stovnar undir tí. Tann, ið settur verður, eigur at tola broytingar í starvinum í setanartíðarskeiðnum.
Lønar- og setanartreytir:
Námsfrøðingastarvið er sáttmálasett starv sambært sáttmála millum Føroya Pedagogfelag, Fíggjarmálaráðið og Kommunala Arbeiðsgevarafelagið og er tíðaravmarkað til skúlaárið 2017/2018. Námsfrøðingurin er løntur sambært sáttmála millum Fíggjarmálaráðið og Føroya Pedagogfelag.
Umsóknir:
Umsóknir, við avriti av prógvum, CV og møguligum viðmælum, skulu sendast sum PDF-fíla til This email address is being protected from spambots. You need JavaScript enabled to view it. ella This email address is being protected from spambots. You need JavaScript enabled to view it. í seinasta lagi mikudagin 12 juli kl. 12.00.
Umsóknir kunnu eisini sendast við posti til:
Skúlin á Giljanesi Sørvágs skúli
á Giljanesi 2 Skúlavegur 13
360 Sandavágur 380 Sørvágur
Nærri fæst at vita um størvini hjá Jóhannis Joensen á tlf. 233221 ella hjá Annbritt Toftegaard á tlf. 794425


text:
Skírisdag og langafríggjadag fer Eystanljóð saman við orkestri og solistum at framføra gitna tónaverkið Requiem hjá W.A. Mozart. Fyrra konsertin, sum verður í Gøtu kirkju, verður skíriskvøld kl 19.30 og seinna konsertin verður í Vesturkirkjuni langafríggjadag kl 17.00
Eystanljóð, sum hevur heimstað í Eysturkommunu, hevur virkað í 27 ár. Tó er einki at ivast í, at hesar konsertinar báðar, eru størsta tónleikaliga avbjóðingin hjá 27 ára gamla kórinum. Tó at flestu sangarar syngja í kórinum til dagligt hevur verið neyðugt at heitt á nakara eyka sangarar, einamest úr Eysturoynni, um at veita kórinum hjálp til hesa so krevjandi framførslu.
Requiem er síðsta verk sum liggur eftir Mozart. Mozart doyði bara 35 ára gamal í 1791 og var hann tá ikki liðugur við Requiem. Kona Mozart heitti tí á ein av næminginum hjá manninum - Franz Süssmayr - um at skriva verkið liðugt. At Mozart ikki fullførdi sítt Requiem hevur nærum frá byrjan skapt hópin av gitingum og konspiratiónsteorium viðvíkjandi verkinum. Tann kendasta er uttan iva tann, sum verður løgd fram í filmslistarliga meistaraverkinum hjá Milos Forman “Amadeus”.
Konsertir:
Skírisdag kl 19.30 í Gøtu kirkju
Langa fríggjadag í Vesturkirkjuni kl. 17.00
Kór:
Eystanljóð
Solistar:
Anne Mette Greve Klemensen, sopran
Anna Maria Olsen, alt
Bergtórur Hjelm Bjarkhamar, tenor
Mikael Johan Heinesen, bass
Orkestur:
Tónleikarar úr Føroya Symfoniorkestri
Leiðari: Leif Hansen


text:
Jógvan Joensen
Jógvan Joensen úr Fuglafirði er ein føroyskur sangari og tónleikari. Í 2015 luttók hann í donsku sjónvarpssangkappingini X Factor og endaði sum nummar tvey av øllum.
Innihaldsyvirlit
Lívsleið innan tónleik[rætta | rætta wikitekst]
Nummar tvey í X-Factor Danmark 2015[rætta | rætta wikitekst]
Jógvan varð millum tey 9, ið vórðu vald út til at luttaka í beinleiðis sýningunum í donsku X-Factor sangkappingini hjá DR. Hann var ein av trimum luttakarum í bólkinum fyri fólk yvir 23 ár og fekk Line Rafn sum ráðgeva, hann var tá 25 ára gamal. Í fyrsta beinleiðis sýningini sang hann "Forget Her" eftir Jeff Buckley.[1] Hesa ferð komu atkvøðurnar ikki bert frá sms-boðum, men eisini frá X Factor-appini. Tá ið atkvøðurnar vóru taldar, vísti tað seg, at Jógvan og Ninni, ið bæði høvdu Line Rafn sum ráðgeva, komu í sonevnda vandaøkið (farezonen). Dómararnir í X Factor hava ta mannagongd, at tá ið tvey hjá sama dómara koma í vandaøkið og skulu syngja enn einaferð, so verður tað tann dómarin, ið hevur tey, ið skal avgera, hvør teirra sleppur at halda fram og hvør ið skal heim. Line avgjørdi, at Ninni skuldi sendast heim, og at Jógvan skuldi víðari. Til næsta beinleiðis sýningina sang hann sangin "Stay With Me" eftir Sam Smith,[2] og hesa ferð fór hann víðari beinanvegin.
Jógvan kom ikki í vandaøkið (farezonen) aftur í X-Factor. Hann framførdi lagið "Radioactive" hjá Imagine Dragons í triðju vikuni, "Når tiden går baglæns af" hjá Clara Sofie og Rune RK í fjórðu vikuni, "Creep" hjá Radiohead í fimtu vikuni. Í sættu vikuni vóru tað hyggjararnir einsamallir, ið avgjørdu, hvørjir trýggir luttatakarar av teimum fýra ið vóru eftir, sluppu víðari til finaluna. Øll skuldu syngja tveir sangir, annar var hyggjaraval og hin var dómaraval. Line hevði valt sangin hjá Teitur, Josephine, til Jógvan, hyggjararnir høvdu valt sangin "Use Somebody" hjá Kings of Leon. Tað endaði við, at teir vælumtóktu Citybois vóru atkvøddir út, meðan Jógvan (25 ár), Emilie Esther (15 ár) og bólkurin Ivarsson, Bang & Neumann sluppu víðari til finaluna. Finalan varð hildin í Boxen í Herning, hin 27. mars 2015, fyrst bleiv ein av teimum trimum atkvøddur út av hyggjarunum við sms-boðum og við at nýta X-Factor appina. Jógvan sang Yellow hjá Coldplay og so sang hann saman við danska tónleikabólkinum Ulige Numre. Jógvan og Emilie Esther sluppu víðari. Til seinast skuldu tey syngja sangir, ið tey sjálvi høvdu skrivað, sonevndir vinnarasangir. Jógvan hevði skrivað sín sum 15-ára gamal, sangurin eitur Best Kept Secret. Í sendingini segði hann, at Line hevði hjálpt honum við sanginum, Line segði, at Jógvan átti umleið 2/3 av endaliga sanginum. Tá ið atkvøðurnar vóru upptaldar, vísti tað seg, at tað gjørdist Emilie Esther, ið vann X-Factor Danmark 2015, meðan Jógvan gjørdist nummar tvey.[3]
Eftir X-Factor[rætta | rætta wikitekst]
Í desember 2015 útgav hann sína fyrstu EP. Hon varð útgivin av Tutl og hevur heitið Love That You Love. EP'in inniheldur fimm sangir, harav fýra eru á enskum og ein á føroyskum. Maria Ljósá syngur duet og kór. Jógvan skrivað tveir av sangunum saman við systir sínari, Kristinu. Aðrir tónleikarar á útgávuni eru Andrias Tykjær Restorff á cello, Mikael Blak á bass og Høgni Lisberg spælir trummur og onnur ljóðføri. Jens L. Thomsen hevur blandað, og mastring er gjørd av Glenn Schick Mastering.[4]
Tónleikaútgávur[rætta | rætta wikitekst]
EP[rætta | rætta wikitekst]
- 2015 - Love That You Love, Tutl
Stakløg[rætta | rætta wikitekst]
Á fløguni Óskrivað Bløð: Faroese Unknown Talents[rætta | rætta wikitekst]
Keldur[rætta | rætta wikitekst]
- ↑ kvf.fo - Jógvan skal syngja "Forget Her"
- ↑ aktuelt.fo - X Factor: Jógvan er klárur
- ↑ ekstrabladet.dkJógvan: Jeg har det fint med andenpladsen
- ↑ kvf.fo - Kvørnin: "Love That You Love" við Jógvan Joensen
- ↑ itunes.apple.com
- ↑ Fuglafjordur.com - Ungur tónleikari kunngerð nýtt lag. Skrivað 21. apríl 2013. Heintað 28. mars 2015.


text:
Bombino: "Timtar (Memories)"
Í fjør spældu Songhoy Blues eina fenomenalt góða G! konsert. Teir eru úr Mali í Vesturafrika, og í ár hevur G! bókað eitt annað navn úr somu región. Gittarleikarin og sangarin Bombino kemur nevniliga úr grannalandinum Niger. Fleiri munnu kenna bólkin Tinariwen, ið eru av Tuareg fólkinum í Niger. Bombino er av sama fólki og spælir eisini lívgandi oyðimarkar blues. Fantastiska kul.
Bilderbuch: 'Baba'
Týsktmæltur skrappur rokkur við elektroniskum broddi. Úr Eysturríki! Nýggjasta útgávan Magic Life (2017) er væl frágingin við stuttligum og eginsomum tónlistaligum samansetingum. Higartil eru stakløgini 'Bungalow' 'Baba', 'Sweetlove' og 'Erzähl Deinen Mädels Ich Bin Wieder In Der Stadt' útkomin. Størsta hittið er 'Bungalow', men her á playlistanum er 'Baba' sloppin uppí part. Frálíkt lag.
Týsktmæltur skrappur rokkur við elektroniskum broddi. Úr Eysturríki! Nýggjasta útgávan Magic Life (2017) er væl frágingin við stuttligum og eginsomum tónlistaligum samansetingum. Higartil eru stakløgini 'Bungalow' 'Baba', 'Sweetlove' og 'Erzähl Deinen Mädels Ich Bin Wieder In Der Stadt' útkomin. Størsta hittið er 'Bungalow', men her á playlistanum er 'Baba' sloppin uppí part. Frálíkt lag.
Fil Bo Riva: 'Francis'
Fil Bo Riva tók síni fyrstu fet sum gøtutónleikari. Uppvaksin í Romm og búði á ungum árum í Dublin. Melodiskt og orkumikið og um dagarnar ferðast hann um alt Evropa og spælir konsertir. Næsta vikuskiftið í Gøtu.
Reykjavíkurdætur: 'Hæpið'
Íslendsku nøvnini á G! hava altíð verið nakað fyri seg. Reykjavíkurdætur er eitt feministiskt rapp kollektiv. Hipp hopp hevur traditionelt verið ein mannfólkadominera sjangra, og tí er tað feitt við einum mótspæli. Áherðslan á kollektivið - limirnir eru millum 15 og 20 í tali - stendur í greiðari andsøgn við tað egosentriska og sjálvhevjandi, ið ofta eyðkennir hipp hopp. Feitt rapp, skrappir instrumentals og gott umdømdi sum livebólkur.
Íslendsku nøvnini á G! hava altíð verið nakað fyri seg. Reykjavíkurdætur er eitt feministiskt rapp kollektiv. Hipp hopp hevur traditionelt verið ein mannfólkadominera sjangra, og tí er tað feitt við einum mótspæli. Áherðslan á kollektivið - limirnir eru millum 15 og 20 í tali - stendur í greiðari andsøgn við tað egosentriska og sjálvhevjandi, ið ofta eyðkennir hipp hopp. Feitt rapp, skrappir instrumentals og gott umdømdi sum livebólkur.
MØ: 'Kamikaze'
Karen Marie Aagaard Ørsted við artistnavninum MØ breyt í gjøgnum altjóða á Major Lazer/DJ Snake lagnum 'Lean On' frá 2015. Síðani eru fýra stakløg komin í egnum navni, ið øll vera á aðru plátuni hjá henni. 'Final Song' er helst størsta solohittið higartil, men her havi eg valt hin super fangandi 'Kamikaze'. Á konsertum offrar MØ seg eisini sum ein annar kamikazepilotur (!), og hesum fingu vit sjón fyri søgn fyri á ársins Northside festivali.
Orka feat. LV: 'Dimmalætting (extended mix)'
Vað er fyrsta techno plátan frá einum føroyskum artisti. Hon er instrumental, minimalistisk og prosess orienterað. Her verður skorið inn á bein og brotið upp úr nýggjum. Djarvt, treytaleyst og djúpt hugfangandi. Havi frætt at konsertin á G! verður nakað heilt serstakt. Tað eru tey bæði Jens L. Thomsen og Francine Perry/La Leif, ið manna Orka live.
Vað er fyrsta techno plátan frá einum føroyskum artisti. Hon er instrumental, minimalistisk og prosess orienterað. Her verður skorið inn á bein og brotið upp úr nýggjum. Djarvt, treytaleyst og djúpt hugfangandi. Havi frætt at konsertin á G! verður nakað heilt serstakt. Tað eru tey bæði Jens L. Thomsen og Francine Perry/La Leif, ið manna Orka live.
Son of Fortune: 'Gróðarbotnur'
Góður og inniligur rokkur frá Son of Fortune a.k.a. Benjamin Petersen, Mikael Blak og Jan Rúni Poulsen. Plátan inniheldur fleiri góð riffrokkløg, men akkurát hetta lagið leggur á annan bógv. Niðurlagið hevur stadion potentiali, og kortini er einki bombastiskt og uppgjørt við hesum. Stadion rokkur í stovuhædd!
Góður og inniligur rokkur frá Son of Fortune a.k.a. Benjamin Petersen, Mikael Blak og Jan Rúni Poulsen. Plátan inniheldur fleiri góð riffrokkløg, men akkurát hetta lagið leggur á annan bógv. Niðurlagið hevur stadion potentiali, og kortini er einki bombastiskt og uppgjørt við hesum. Stadion rokkur í stovuhædd!
Kris Kristofferson: 'Help Me Make It Through The Night'
Kris Kristofferson er einki minni enn ein legenda. Seinast eg var á konsert hjá honum var í Høllini á Hálsi fyri 10 árum síðani. Tá var hann einsamallur á palli við gittara og sterkum sangum. Soleiðis verður eisini á Gøtusandi, har lagt er í ovnin til eina dýrabæra løtu. Um ein hevur seriøsan áhuga fyri amerikanskari sangskriving, so er Kris obligatoriskur. Hann telist uppí eitt úrvalslið saman við eitt nú Hank Williams og Bob Dylan.
Monophonics: 'Lying Eyes'
Gjøgnumført psykedeliskt soul úr San Francisco, Kalifornia. Ljóðið er heitt, rátt og organiskt og søguligir tættir úr Motown, Stax o.a. spríkja fram úr rillunum. Og so bera teir orð fyri at vera ein framúr live bólkur.
Gjøgnumført psykedeliskt soul úr San Francisco, Kalifornia. Ljóðið er heitt, rátt og organiskt og søguligir tættir úr Motown, Stax o.a. spríkja fram úr rillunum. Og so bera teir orð fyri at vera ein framúr live bólkur.
Suspekt: 'Står Stadig'
Eitt stuttligt er, at Suspekt hava samplað Monophonics lagið 'Promises' á 'Står Stadig', og nú spæla bæði nøvnini á sama festivali. Hetta er eisini eitt gamalt trikk í hipp hopp bókini at sampla úr soul, funk og disco tónleiki. Suspekt fara óivað at gera ein ordans malør á Gøtusandi.
200: 'Sangurin um integritet og at selja sína sál'
Tað soul kenda heldur áfram í punk hami á playlistanum, tí 200 hava meir enn einaferð roynt seg við soul. Hetta kom av álvara undan kavi á Vendetta (2012) og aftur á Reytt Pass (2016), og tað klæðir teimum. Hesin sangurin er mikið kølin og soulsystrakór frá "The Stina Singers" leggur dám á. Sum eg segði við árslok: "Reytt Pass er ein fresandi tvørskurur gjøgnum føroyska dupultsamleikan."
Iron Lungs: 'Andromedan'
Iron Lungs: 'Andromedan'
Math-art-core av Skálafjørðinum! Iron Lungs eru eitt av originalastu føroysku málmsnøvnunum og live eru í teir í serflokki. Okkurt avantgardistiskt og egið er yvir tónleikinum. Enn er bert eittans staklag útkomið, og tað skal sjálvandi við her.
Elinborg: 'Stormar'
Elinborg úr Gøtu hevur eina serstaka nervu, og hetta lagið fer undir húðina hjá mær. Higartil eru tvær EP'ir komnar frá Elinborg, og fyrr í ár komu tær út saman á LP'ini Landið Sum Ongin Sær/Spor á plátufelagnum Tutl. Tað er góður stílur! Manningin frá EP'unum verður sum skilst við á G! konsertini.
Elinborg: 'Stormar'
Elinborg úr Gøtu hevur eina serstaka nervu, og hetta lagið fer undir húðina hjá mær. Higartil eru tvær EP'ir komnar frá Elinborg, og fyrr í ár komu tær út saman á LP'ini Landið Sum Ongin Sær/Spor á plátufelagnum Tutl. Tað er góður stílur! Manningin frá EP'unum verður sum skilst við á G! konsertini.
Teitur: 'Sleeping With The Lights On'
Teitur framførir Poetry & Airplanes í fullari longd. Tann plátan var ein eygnaopnari fyri mong okkara. Hon var tann fyrsta av sínum slag í føroyskum høpi, og hon setti gongd á spennandi og inspirerandi yrkisleiðina hjá Teiti. Eisini hevur hon verið kelda til íblástur hjá mongum. Feitt høvi at kunna hoyra hesa útgávuna í fullari longd við fullmannaðum bólki. Byrjanarlagið 'Sleeping With The Lights On' hevur altíð verið ein persónligur favorittur.
Benjamin Rajani: 'Naked Man'
Frá einum altjóða viðurkendum sangskrivara til ein spildurnýggjan. Benjamin Rajani er nýggjasta skotið á føroysku sangskrivarastammuni. Tónlistaliga eru tilsipingar til eitt nú Sufjan Stevens og americana av ymsum slag. Evnini at smíða løg eru greið, alt er væl úr hondum greitt og hjartað er á røttum stað.
Desert Mountain Tribe: 'Take a Ride'
Asyllex: 'Sodom'
Mær hevur dámt henda bólkin síðani eg hoyrdi teir fyrstu ferð á Wacken Metal Battle í 2013, og í ár vunnu teir loksins. Nú eisini við nýggjari fløgu í skjáttuni. Suðuroyarthrash sum tað eigur at vera.
Hans Andrias: 'With You I'll Be Alright'
Hans Andrias vakti ans fyrstu ferð eg hoyrdi hann. Tað var við lagnum 'Hell Hounds', har hann hevði allierað seg við Bunkaramennirnar Benjamin Petersen, Mikael Blak og co. Hann hevur eitt serstakt viðbrekni, ið hann dugir at samskifta við síni rødd, og hann dugir eisini at skriva vakrar sangir. 'With You I'll Be Alright' er eitt gott dømi um tað.
Danny & The Veetos: 'Stúr Ei Meir'
Dámligir fýrar, ið skriva dámligar sangir. Hans Andrias og Danny & The Veetos umboða eitt nýtt rák ella kapitul innan tónleik úr Klaksvíkini. Bæði nøvnini hava fangað ein ávísan folk tíðaranda og megna at umseta hann til viðkomandi tónar. Herfyri var eg í Mentanarkaféini í ÚF og gjørdi eina greining av av tónleiki úr Klaksvík. Har vera hesi nøvnini sett í eitt størri søguligt høpi, og tí loyvi eg mær at umrøða tey saman her.
Hans Andrias vakti ans fyrstu ferð eg hoyrdi hann. Tað var við lagnum 'Hell Hounds', har hann hevði allierað seg við Bunkaramennirnar Benjamin Petersen, Mikael Blak og co. Hann hevur eitt serstakt viðbrekni, ið hann dugir at samskifta við síni rødd, og hann dugir eisini at skriva vakrar sangir. 'With You I'll Be Alright' er eitt gott dømi um tað.
Danny & The Veetos: 'Stúr Ei Meir'
Dámligir fýrar, ið skriva dámligar sangir. Hans Andrias og Danny & The Veetos umboða eitt nýtt rák ella kapitul innan tónleik úr Klaksvíkini. Bæði nøvnini hava fangað ein ávísan folk tíðaranda og megna at umseta hann til viðkomandi tónar. Herfyri var eg í Mentanarkaféini í ÚF og gjørdi eina greining av av tónleiki úr Klaksvík. Har vera hesi nøvnini sett í eitt størri søguligt høpi, og tí loyvi eg mær at umrøða tey saman her.
Baskery: 'Cheerless Leaders'
Tríggjar svenskar systrar, ið fluttu til L.A. at jagstra dreymin. Greta, Stella og Sunniva Bondesson spæla americana við grunge broddi. Sjálvar lýsa tær stílin sum "killbilly", "mud-country" og "banjo punk". Eitt er vist: evnini fornokta seg ikki og Baskery hava túrað víða hvar báðumegin Atlantshav. Tað skuldi boðað frá góðum.
Tríggjar svenskar systrar, ið fluttu til L.A. at jagstra dreymin. Greta, Stella og Sunniva Bondesson spæla americana við grunge broddi. Sjálvar lýsa tær stílin sum "killbilly", "mud-country" og "banjo punk". Eitt er vist: evnini fornokta seg ikki og Baskery hava túrað víða hvar báðumegin Atlantshav. Tað skuldi boðað frá góðum.
Konni Kass: 'Time'
Eg spæli við her og eri tí inhabilur at siga nakað sum helst. Restina mást tú tí sjálv/ur meta um, góði lurtari/lesari.
Eg spæli við her og eri tí inhabilur at siga nakað sum helst. Restina mást tú tí sjálv/ur meta um, góði lurtari/lesari.
Alphaville: 'Forever Young'
Alphaville á Gøtusandi! Plátan Forever Young (1984) er ein varði í 80'ara synth poppi/new wave og var við til at byggja brýr millum elektroniskan tónleik og meginstreymspopp. Haðani stava hittini 'Sounds Like A Melody', 'Big in Japan' og ógloymandi heitislagið 'Forever Young'. Ein ultimativ 80'ara ballada, ið m.a. var nýtt sum soundtrack til "prom dance" senuna í kultfilminum Napoleon Dynamite (2004).
Alphaville á Gøtusandi! Plátan Forever Young (1984) er ein varði í 80'ara synth poppi/new wave og var við til at byggja brýr millum elektroniskan tónleik og meginstreymspopp. Haðani stava hittini 'Sounds Like A Melody', 'Big in Japan' og ógloymandi heitislagið 'Forever Young'. Ein ultimativ 80'ara ballada, ið m.a. var nýtt sum soundtrack til "prom dance" senuna í kultfilminum Napoleon Dynamite (2004).
Svartsinn: 'Yearning'
Leygarkvøld verður Upp Við Hornunum í Fjósinum við Asyllex, Iron Lungs, Svartmálm, Necrolepsia og Jürghinn. Norski dark ambient artisturin Svartsinn kemur at diska millum bólkarnar! Tað er norðmaðurin Jan Roger Pettersen úr Trondheim í Noregi, ið stendur handan Svartsinn. Sjálvur lýsir hann tað sum "Dark & obscure ambient since 1999". Dark ambient, hvat er tað? Jú, tað er nakað virkelitt, skal eg siga tær, men lurta nú eftir lagnum, ið endar playlistan við lít, tí so fært tú eina mynd. Enjoy!
Leygarkvøld verður Upp Við Hornunum í Fjósinum við Asyllex, Iron Lungs, Svartmálm, Necrolepsia og Jürghinn. Norski dark ambient artisturin Svartsinn kemur at diska millum bólkarnar! Tað er norðmaðurin Jan Roger Pettersen úr Trondheim í Noregi, ið stendur handan Svartsinn. Sjálvur lýsir hann tað sum "Dark & obscure ambient since 1999". Dark ambient, hvat er tað? Jú, tað er nakað virkelitt, skal eg siga tær, men lurta nú eftir lagnum, ið endar playlistan við lít, tí so fært tú eina mynd. Enjoy!


text:
Heilsan frá borgarstjóranum
Nú er enn ein Summar Festivalur fyri framman. Stórsligna og spennandi tiltakið mitt í Klaksvíkar býi savnar túsundtals fólk úr øllum landinum – og úr útlandinum – til tríggjar hugaligar dagar við tónleiki, hugna og undirhaldi.
Føroyar hava við Summar Festivalinum fingið ein festival, sum kann samanberast við altjóða festivalar, og tað er í grundini eitt bragd, at tað hevur lukkast at menna eitt slíkt tiltak í Klaksvík. Nærlagni, miðvíst arbeiði og kreativitetur hjá nógvum fólkum – bæði teimum, sum varða av festivalinum, og teimum, sum hava luttikið á ymsan hátt – hevur gjørt Summar Festivalin til tað, hann er.
Summar Festivalurin hevur megnað at fingið stór altjóða tónleikanøvn til Føroya at framføra. Tað, sum fyri ikki so nógvum árum síðani var púra óhugsandi, ber nú til. Aftur í ár hevur Summar Festivalurin fingið ein av bólkunum, sum føroyingar annars bert kenna frá útgávum, miðlum og framførslum kring heimin. Nú ber til at hoyra Roxette spæla á Vágsbøi mitt í Klaksvík. Tað gleða vit okkum til!
Vit fegnast eisini stórliga um leiklutin, sum føroyskur tónleikur og føroyskir tónleikarar hava á Summar Festivalinum og øllum hinum tiltøkunum kring landið. Vit eiga óteljandi dugnaligar tónleikarar, sum við sínum skapanarevnum hava gjørt framúr góðan tónleik. Føroysku bólkarnir eru ein avgerandi partur av Summar Festivalinum, og tey flestu munnu eisini gleða seg til framførslur hjá føroyskum bólkum á hesum festivalinum eisini.
Summar Festivalurin hevur eina drúgva skrá, sum varðar tríggjar dagar, og umframt framførslurnar á pallunum, er so nógv annað at njóta og uppliva á festivalinum. Tað ber til at siga, at vit velja sjálvi okkara festival. Vit velja konsertir burturúr, sum vit fara til, og annars leggja vit okkum dagarnar og løturnar til rættis, sum vit hava hug. Møguleikarnir fyri hugna og upplivingum eru nógvar, og ikki minst eru tey mongu prátini á festivaløkinum eru hugalig og gevandi hesar dagar.
Eg vil takka fyrireikarunum av Summar Festivalinum fyri, at teir hava sett enn ein spennandi festival saman, og eg ynski øllum gestunum ein góðan festival!
Jógvan Skorheim,
borgarstjóri í Klaksvíkar kommunu


text:
So skuldi tað ganga ein heil vika til eg aftur setti meg við tastaturi at skriva nakrar linjur. At fáa mína skriving at blíva ein dagligan vana er lættari sagt enn gjørt.
Nógv er hent hesa seinastu vikuna, eitt er so at tað er ein vika styttri til marathon í New York. Eg havi runnið nógvar kilometrar, sunnudagin rann eg í heilar 3 tímar, fekk 38 km í beinini, og var tað ein fín venjing. Eg hevði tað fínt aftaná, kann merki at formurin er við at vera har. Helt frí mánadagin.
Í góðveðrinum týsdagin rann eg 12 km saman við mínum góða vini Pól Sundskarð. Altíð hugaligt at renna saman við onkrum, og Pól er sanniliga áhugverdur, vit hava altíð nokk at práta um. Úti á rættini á Norðoyri møttu vit ikki minni áhugaverdum manni. Tá ið vit nærkast rættini síggja vit mann koma rennandi heimeftir, allarhelst verið úti á Núpi og vent, maðurin hevði gula húgvu, vit ivast í um tað kanska var Gutti, tí rennilagi var bara heilt ok, nú hann kemur nærri síggja vit at tað er eingin annar enn olivenoljusjeikurin Rógvi Joensen. Hann aftraði seg við at taka av innbjóðingin at renna saman við okkum heim í býin. Men tá ið vit skiltust við Betri Banka í Klaksvík, takkaði hann fyri eina hugnaliga løtu saman. Ein selfi bleiv tikin.
Mikudagin komu Veru og Tórfríð við mær til Havnar, tær høvdu ørindi í Havn, eg valdi at taka renniklæðir við, tí er roknaði út at hetta fór nokk at blíva ein drúgvur Havnatúrur. Eg avgreiddi ein farlek runt Havnina, 15 ferðir 1 minutt við ferð og 1 minutt við jog. Rættuliga nógvur vindur, men hóast tað ein fín venjing. Rann fram við Tórsbreyt, sum var púra tóm fyri fólk, annars er altíð fólk at síggja á Tórsbreyt, kanska veðrið spældi inn hendan dagin, tað var rættuliga nógvur vindur. Lítandi yvir Tórsbreyt, hugsaði eg um nær munnu vit í Klaksvík fáa eina slíka, gaman í so er okkurt á tekniborðini, men eg haldi at tað gongur alt ov seint. Tórsbreyt er eitt vælsignilsi, tað rokni eg við fleiri við mær munnu taka undir við, hon verður sera nógv brúkt, eg geri sjálvur mangan brúk av henni.
Ein breyt í Klaksvík má koma nú, vit mangla eisini ein fótbólts vøll, ein vøllur nøktar ikki tørvi. Tit hoyrdu Alta Gregersen siga frá hvussu vánaligur okkara verandi vøllur er. Hann er niðurslitin, og tað er í so máta positivt, tað merkir at vit veruliga hava brúk fyri einum vølli afturat.
Mín áheitan til okkara býráð er at fáa gongd at rennibreytini og nýggjan vøll nú. Eg eri vísur í at ein rennibreyt verður gagnlig fyri okkum øll her í norðoyggjum.
Hósdagin, ígjár rann eg 15 km, harav 12 km við marathon tempo, nakað sum líkist 4:15 – 4:20 pr km og tað gekk avbera gott, føldi meg ikki so troyttan aftaná. Rann í býnum, men tað hevði verið super at havt møguleika at runnið ein slíkan túr á breyt.
Í dag er tíbetur eingin venjing á skránni, veðrið er nokkso ófantaligt, tað verður kanska til ein stuttan túr í morgin, og so ein langan túr sunnudagin.
Apropos rennibreyt, leygardagin 14. maj 2011 segði hann okkum at hol var sett á, tá var hann varaborgarstjóri, nú er hann borgarstjóri, og enn er eingin rennibreyt komin. Tað sær út til at innandura spæliland verður raðfest hægri. Kunnu børn nú ikki spæla úti meira, tað er kanska tí so er vandi fyri at Ipaddar og smartfonir vera vátar. Fleiri spælipláss eru kring býin hví ikki dagføra tey og gera tey meira áhugaverd.
Sí innslag frá 2011
Nå, nú gleði eg meg at fara oman til babba at fáa mær ein góðan kaffimunn, saman við góðum vinum, sum altíð eru klárir til eitt gott prát.


text:
Um harra Klæmint, sum prestur var í Sandoy á sinni, eru nógvar frásagnir. Meira hugsaði hann um vinningin enn um prædikuna. Fátækur var hann, tá ið hann kom til Føroya, og átti ikki meira, enn hvat ið kundi vera í einum klæðsekki; men so væl dugdi hann at kradda undir seg, at, tá ið hann var á gamals aldri, var hann ein ríkiskroppur og átti 60 ognarmerkur. Ikki tók hann pening sum gjald frá nøkrum manni, men bert jørð.
Hungursár vóru í Sandoy í harra Klæmints tíð, og fólk heittu tí ofta á prestin í neyð teirra. Ein maður kom hungursvøltur til hansara í Todnes prestagarð og bað hann leska seg eitt lítið av mati. Klæmint gav honum ein válgara uppá tey kor, at maðurin læt honum tað jarðarstykki afturfyri, sum enn á døgum kallast “Válgarateigar”. Tað eru tríggir teigar uttan fyri Todneshús sum eitt skarð burtur úr einum áttatiáli, ein teig fyri hvørt riv í válgaranum.
“Biskupsjarðir”, tvær merkur undir Fjalli burtur av Klettagarði, fekk harra Klæmint eftir Sakansson (son Sakans í Dímun). Prestur og Sakanssonur áttu báðir Norðbingaskor í felagi. Eina ferð, sum Sakanssonur var farin at draga lírar í skorini, fall hann, og tað var hansara bani. Prestur helt fram, at hann hevði farið óreiðiliga at, tí at hann hevði drigið fyri seg einsamallan, tó at báðir áttu skorina, og tók so báðar tvær merkurnar til sín, men læt einkjuna hava eina áttatiál eftir innangarðs (Guddurygg). Tvær merkur og fýra gyllin (áttatiál) átti Sakanssonur.
Andras undir Brekkuni átti eina hálvmørk, sum Klæmint lúrdi eftir at fáa. Í deyðstund Andrasar kom prestur at avloysa hann og vildi fáa jalov upp á jørðina afturfyri; men ikki vildi Andras lata meira enn eina áttatiál fyri avloysing sína, og harvið varð prestur at lata sær eftirlíka.
“Bænadiktsmerkur” eita tvær merkur av Klettagarði. Ein einkja við tveimum døtrum átti tær. Klæmint lokkaði festibrævið frá henni og fekk henni tað ikki aftur, men fór til fútan við tí og vildi hava hann til at festa einum sonarsoni sínum merkurnar. Báðar døtur einkjuna vóru býttar, segði hann. Fútin spurdi genturnar, um tær vóru trúlovaðar, ella um tær ongar fríggjarar vistu sær. Tær søgdu nei til bæði, og so festi fútin sonarsoni Klæmints, Klæminti á Klettum, merkurnar.
Ein maður uttan fyri Á, eyknevndur Skrummarin, stóð og velti niðri á Krossi eitt várið. Harra Klæmint gekk til hansara ímillumat og beyð honum bæði kjøt og annað fyri at fáa hann til at lata sær tað jarðarstykki, ið kallast “á Skrummarsfløtti” undir Reynatúgvu. Prestur átti Høgubrekku, tætt út til Skrummaransfløtt, sum hann vildi so fegin hava afturat. Ein dagin, sum prestur hitti Skrummaran úti á bønum og gav seg í holt við hann, komu teir til ilnar, og vóru báðir reystmæltir. Prestur sló Skrummaran og eggjaði honum til at sláa seg aftur - ætlan Klæmints var at fáa hin til at fyrigera ogn sínari. Skrummarin tók til at lemja prestin, men prestur gjørdi ikki vandari enn, at hann tveitti seg niður og rópaði neyðarróp. Fólk komu til, men Skrummarin kundi taka vitni uppá, at prestur hevði sligið fyrri, so Klæmint fekk onga sekt við honum ta ferð. Men eftir hetta hugsaði Klæmint altíð um, hvussu hann skuldi sæta honum, og seinnu ferðina vignaðist betur.
Ein tjóvur var heima á Sandi, sum kallaðist Runti. Einaferð hevði hann stolið eina kúgv og grivið hana niður í eina grøv uttan fyri Á, kallað Runtagryvja, og takt útyvir. Sum fólk leitaðu, hoyrdu tey kúnna belja niðriundir og fingu hana so aftur. Í Runtaurð undir rókunum uppi í haganum í Húsavík hevði Runti sær skjól. Eitt glopp er har, sum nevnist Runtahol, ímillum tveir óførar steinar. Har varð hann funnin av einum seyðamanni, Magnus, sum var burturi í haga og sá royk koma uppúr, tí Runti hevði fingið sær eld og pott til matgerðar. So varð hann fingin og dømdur til at heingjast uppi á Gálga úti í Nesi. Prestur skundaði undir at fáa Runta dømdan, tí hann kvíðaði fyri, at tað kundi annars koma niður yvir hansara egnu synir. Klæmintssynirnir vóru ikki dælir og høvdu ringt orð á sær; fólk søgdu, at teir høvdu verið uppií við Runta. Siður var tá í tíðini, at tjóvum, ið heingjast skuldu, loyvdist at royna treyt. Kundu teir taka seg tríggjar ferðir upp um gálgatræið, so vóru teir slopnir. Runtin tók seg tvær reisur uppum og var um at taka seg upp triðju ferð; tá rópaði Skrummarin: “Lova mær!”, leyp til og sló Runtan dygt á skøvningin við einum stavi. Søgn er, at prestur elvdi Skrummaranum til at gera Runtanum bága til tess at fáa sak við honum. Tað gekk presti eftir vild: Skrummarin hevði óløgligan atburð í tí, at hann forðaði Runta, og forgjørdi so ogn sínari; men prestur tók við jørðini, ið hann hevði átt. Frá Runta er enn at siga, at hann varð hongdur kortini, og tá kom ikki ein fiskamurtur inn á Bogatanga á Sandi í trý ár. Tað, søgdu fólk, var av tí, at Runti var vorðin hongdur óløgliga.
Ikki gignaðist Klæminti so væl á hvørjum sinni tað, hann hevðist at. Tað gav at bíta við útistovubóndanum í Skúgvoy. Sonur útistovubóndans hevði verið hjá Klæminti presti og lært. So eitt árið, sum útistovubóndin hevði verið í Havn og var á veginum heimaftur til Skúvoyar, fór hann í Todnes at gista hjá presti. Í tvær nætur var hann í prestagarðinum, áðrenn tað viðraði til Skúv-oyar, og fekk vánaligan kost, tóktist honum: blámaðan válgara, turran fisk, tálg og føroyskan drýl. Bóndin spurdi, hvussu mikið prestur skuldi hava afturfyri. Tvær gyllin í jørð, svaraði Klæmint; eina fyri hvørja náttina. Har var einki við at gera: útistovubóndin varð at lata tað, sum prestur kravdi. Eina tíð eftir hetta fór prestur um gjaldið og kom til Skúvoyar. Meðan hann var har, kom illveður á, so hann kom til at liggja veðurfastur og noyddist at taka innivist. Tá vóru bara tvey bóndahús í Skúgvoy: í Stórustovu og »úti í Stovu«. Stórustovubóndin hevði einki húshald, og harafturat vóru prestur og hann óvinir, so Klæmint noyddist at halda til hjá útistovubóndanum. Útistovubóndin gav presti turran fisk, sperðil og føroyskan drýl til mats. Prestur gramdi seg um, at nú var illa vorðið: við øllum tí, sum hann átti, mátti hann nú líða hungur og hall her í Skúgvoy. Tá ið veðrið blíðkaði og farandi var um fjørðin, spurdi prestur bóndan, hvat hann skuldi hava fyri tað, at hann hevði hýst sær. Tvær gyllin í jørð, var svarið. Soleiðis fekk útistovubóndin jørðina aftur, sum prestur hevði fingið av honum.
Klæmint hevði tríggjar høvuðsmenninar í Skálavík í drykkjulag hjá sær: Antinis í Dalsgarði, Jógvan í Skála og ríkasta óðalsmannin í bygdini: Hanus undir Hagabrekku, nevndur »Frænd-Hanus«. Tá ið ein tíð var umlopin, skrivaði Klæmint rokning upp á jørð til allar tríggjar konurnar. Kona Antinisar var eitt gódlív sum hann sjálvur og svaraði einki til; men kona Frænd-Hanusar svaraði, at vildi hann hava nøkur stokkaleggøld, skuldi hann fáa tey: annað fekk hann einki. Kona Jógvans spurdi, um tað var sámiligt fyri ein prest at hava brennivínshandil; hon ræddist ikki søksmál, segði hon.
Tá læt prestur sakina falla. Hanus og Antinis báðir góvu uppat við at drekka. Hanus kom at vera av raskastu monnum í Føroyum til at rudda jørð og leggja inn traðir; men Jógvan vildi ikki lata av við sínari brennivínsdrekking, og varð tað hansara deyði.
Synir Klæmints vóru yvirgangskroppar og rammir til at stjala frá pápanum sum frá øðrum. Lomb stjólu teir frá pápanum úr Høvdahaga og lugu so fyri honum, at tað vóru traðamenn, sum stjólu, Klæmint trúði tilskilan teirra og ætlaði at bannseta tjóvirnar frá prædikastólinum, tó at Jógvan Mortansson, bóndi í Trøðum, bað hann varnast og segði við hann, at tað vóru hansara egnu synir, ið stolið høvdu. Sunnudagin, sum prestur skuldi lýsa bannið, fór Jógvan bóndi í kirkjuna - hann var deknur og av tí kallaður Prest-Jógvan. Á veginum møtti hann einum neyðar konufólki, sum kom úr Todnesi við svintuni fullari av seyðakjøti, Jógvan spurdi, hvat hon hevði í svintuni. Hon segði honum frá og vælsignaði prestasynirnar, sum høvdu givið sær kjøtið (átta stykkir hevði hon fingið og huppin við). Jógvan bað hana lata seg fáa kjøtið at beina fyri, at tað skuldi ikki vera henni at skaða; tí tað var stolið. Hon skuldi fáa eitt heilt krov afturfyri, segði hann. So flýddi hon Jógvani kjøtið; hann fór beinan vegin og tveitti tað í Ervaker (í ánni niðan fyri træbrúnna, ið nú er) og fór so í kirkjuna. Fýra ljós vóru tendrað og brendu á altarinum, meðan prestur lýsti bannið. Tá ið liðugt var, tók Jógvan og kastaði ljósini, hvørt í sítt hornið av kórinum. “Nú er bannsett,” segði hann, og bað so ansa væl eftir fólkinum, tá ið tey fóru úr kirkjuni. Prestabøn skuldi fata, og fata gjørdi hon her. Tá ið fólk fór úr kirkju, var ein sonur Klæmints farin blindur upp í uttastu brík; hann viltist, tí hann var blindaður, og fann ikki út aftur. Tríggir synir Klæmints sótu um pottin heima og kókaðu sær kjøt; men í sama bili sum bannið var lýst, sprakk potturin. Ein kolaðist illa, og hinir báðir merktust. Prestur settist á hestin og reið heimeftir, men tá ið hann kom at Hviná, datt hann av og breyt beinið. Síðan var hann lamin og varð kallaður Halti Klæmint.
Klæmint og sonurin Pætur (kallaður “harra Per”) vildu altíð vera hvør ímóti øðrum. Símun við Á í Húsavík var vorðin djevulsettur. Harra Klæmint royndi at reka tann ónda andan út úr honum, men ikki batti - Símun var alt at versna. So fór harra Per, sum var hjálparprestur hjá pápanum og hevði garðin á Sondum, til Símunar. Tá ið hann kom, hevði Símun alt hurl um burl inni hjá sær, seingjarklæðini upp undir loftið. Prestur var kvikur, hevði hendurnar millum herðarnar á honum og segði: “Gå ud, du urene ånd, og giv den hellige ånd rum!« Tá flugu tríggir svartir ravnar út ígjøgnum vindeygað, og Símun batnaði. “Denne regle har jeg studeret dybere end min fader!” segði harra Per. Men tá ið eitt ár var umlopið, var Símun óður aftur, verri enn nakrantíð, og leypst á sjógvin. Líkið rak upp aftur á sandin og var grivið á Tossismýri.
Eitt árið vildu synir Klæmints hava tað til roysnis at gera alt hoyggið, ið pápin átti, saman í eina des, og ikki var tað eiti av hoyggi. Í hoygarðinum í Todnesi gjørdu teir hesa óføru des. Tríggir vóru uppi á hoynum; býtti Símun var ein teirra. Høgt kom upp og væl leið; tá rópaði ein: “Nú síggi eg Koltur!” Men tá ið tað leið fram undir, at kjalast skuldi, tá skeytst hoyggið, tí leysliga var gjørt; tað fall, og fallið var stórt. Teir tveir doyðu, men býtti Símun slapp.
Jakob Jakobsen: ”Færøske folkesagn og æventyr”, 1898-1901
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.